title: Oskari Jauhiainen

text: Useimmat Jauhiaisen teoksista ovat perinteisiä: hän oli erityisen mieltynyt jyhkeisiin klassisiin muotoihin ja vältti kokeiluja. Jauhiaisen veistämiä julkisia muistomerkkejä on ympäri Suomea.


title: Oskari Jauhiainen

text: Oskari Jauhiaiselle myönnettiin akateemikon arvonimi vuonna 1982. Pro Finlandia -kunniamerkin hän sai vuonna 1956.


title: Oskari Jauhiainen

text: Kiimingissä toimi vuosina 1997–2014 Oskari Jauhiaisen museo. Oskari Jauhiaisen uudistettu perusnäyttely on maaliskuusta 2015 lähtien esillä Kiimingin kirjaston yhteyteen rakennetussa uudessa näyttelytilassa Galleria Oskari Jauhiaisessa. Uusi näyttelytila on osa Museo- ja tiedekeskus Luuppia sekä Kulttuuritalo Valvetta.


title: Oskari Jauhiainen

text: Jauhiaisen veistämiä patsaita ja suunnittelemia muistomerkkejä ovat:


title: Oskari Jauhiainen

text: Jauhiaisen veistämiä sankaripatsaita ovat:


title: Salama (täsmennyssivu)

text: Salama tarkoittaa seuraavia asioita:


title: Conchita Martínez

text: Conchita Martínez (s. 16. huhtikuuta 1972 Monzón) on espanjalainen tennispelaaja.


title: Conchita Martínez

text: Martínez aloitti ammattilaisuransa vuonna 1988. Hän voitti hopeaa Barcelonan olympialaisten nelinpelissä vuonna 1992 parinaan Arantxa Sánchez Vicario; finaalin voittivat yhdysvaltalaiset Gigi Fernández ja Mary Joe Fernandez. Hän selviytyi Vicarion kanssa myös vuoden 1992 Ranskan avointen nelinpelin loppuotteluun, jonka voittivat Gigi Fernández ja Nataša Zvereva.


title: Conchita Martínez

text: Vuonna 1993 Martínezista tuli ensimmäinen espanjalaisnainen, joka on selviytynyt Wimbledonin tennisturnauksen kaksinpelin semifinaaleihin "tenniksen avoimella aikakaudella" (vuoden 1968 jälkeen). Hän hävisi Steffi Grafille suoraan kahdessa erässä luvuin 7-6, 6-3. Seuraavana vuonna hän selviytyi Wimbledonin kaksinpelin loppuotteluun, jossa hän kohtasi yhdeksänkertaisen Wimbledonin kaksinpelin voittajan Martina Navrátilován. Martínez voitti loppuottelun kolmessa erässä.


title: Conchita Martínez

text: Vuonna 1995 Martínez pelasi kaikkien neljän Grand Slam -turnauksen semifinaaleihin ja nousi naisten maailmanlistalla sijalle kaksi, mikä on hänen uransa paras sijoitus. Seuraavana vuonna hänestä tuli ensimmäinen pelaaja, joka on voittanut Italian avoimet, arvostetun massakenttäturnauksen, neljänä peräkkäisenä vuonna. Hän toi vuonna 1996 Espanjalle pronssia Atlantan olympialaisten nelinpelissä parinsa Arantxa Sánchez Vicarion kanssa.


title: Conchita Martínez

text: Vuonna 1998 Martínez pelasi toista kertaa urallaan Grand Slam -turnauksen kaksinpelin loppuottelussa. Hän hävisi Australian avointen finaalin Martina Hingisille suoraan kahdessa erässä. Hän oli samana vuonna myös auttamassa Espanjaa Fed Cupin, naisten arvostetuimman joukkueturnauksen voittoon Sveitsiä vastaan pelatussa finaalisarjassa. Martínez voitti omassa Fed Cup -ottelussaan Patty Schnyderin tasaisessa, kolme tuntia ja 19 minuuttia kestäneessä kamppailussa luvuin 6-3, 2-6, 9-7.


title: Conchita Martínez

text: Hän selviytyi vuonna 2000 Ranskan avointen kaksinpelin loppuotteluun. Hän hävisi isäntämaan Mary Piercelle kolmessa erässä. Seuraavana vuonna hän pelasi toista kertaa saman turnauksen nelinpelin loppuottelussa. Hän ja hänen parinsa Jelena Dokić hävisivät finaalin Virginia Ruano Pascualia ja Paola Suárezia vastaan.


title: Conchita Martínez

text: Martínez voitti kolmannen olympiamitalinsa Ateenan olympialaisissa vuonna 2004. Hän ja hänen parinsa Virginia Ruano Pascual toivat Espanjalle hopeaa kiinalaisten Sun Tiantianin ja Li Tingin voittaessa kultaa.


title: Conchita Martínez

text: Vuonna 2005 Martínez otti ensimmäisen turnausvoittonsa kaksinpelissä viiteen vuoteen Pattayalla Thaimaassa pelatussa turnauksessa. Hän on voittanut ammattilaisurallaan tähän mennessä yhteensä 33 kaksinpeliturnausta ja 12 nelinpeliturnausta.


title: Conchita Martínez

text: Martínez on yksi harvoista avoimesti lesboista tenniksen naisammattilaisista.


title: Christopher Franke

text: Christopher Franke (s. 6. huhtikuuta 1953, Berliini) on saksalainen muusikko. Hän oli saksalaisen elektronisen musiikkiryhmän Tangerine Dream jäsen 1970-luvulta lähtien. Hän toimi ryhmässä yhdessä Edgar Froesen ja Peter Baumannin kanssa.


title: Christopher Franke

text: Alun perin hän soitti rumpuja, mutta heidän musiikkinsa etääntyessä psykedeelisestä rockista hänen soittimekseen vaihtui syntetisaattori. Franke lähti ryhmästä 1988, minkä jälkeen hän perusti Sonic Images -levy-yhtiön ja berliiniläisen orkesterin "Berliner Filmsymphonieorchester" sekä tuotti suuren määrä soolotöitä. Hän muutti Los Angelesiin, Kaliforniaan vuonna 1991 toimiakseen elokuva-alalla. Hän toimi myös säveltäjänä tieteissarja "Babylon 5:ssä".


title: Pirkkalainen

text: Pirkkalainen on pirkkalalainen ilmaisjakelu- ja paikallislehti, joka ilmestyy Pirkkalassa sekä Etelä-Tampereella Härmälässä ja Hatanpäällä. Keskiviikkoisin ilmestyvän lehden levikki on noin 14 000. Pirkkalaista päätoimittaa Antti Jokinen, jonka lisäksi lehdessä on vakituisena neljä muuta työntekijää. Pirkkalaista kustantaa "Pirkkala-Seura ry", jonka puheenjohtajana toimii Hannu Routamaa.


title: Pirkkalainen

text: Lehden kotisivuilla on uusimmasta lehdestä ja vanhoista lehdistä 4. tammikuuta 2006 alkaen pdf-näköistiedosto. Pirkkalaisen logossa on pirkkalankoivun lehti.


title: Emilio Sánchez

text: Emilio Sánchez Vicario (s. 29. toukokuuta 1965) on espanjalainen entinen tennispelaaja. Hän voitti uransa aikana mm. viisi Grand Slam -turnausta nelinpelissä ja hopeaa Soulin olympialaisten nelinpelissä vuonna 1988.


title: Emilio Sánchez

text: Sánchez aloitti ammattilaisuransa vuonna 1984 ja voitti ensimmäisen kaksinpeliturnauksensa ammattilaisena vuonna 1986. Hän voitti uransa aikana 15 kaksinpeliturnausta, joista suurin oli Italian avoimet (Masters-sarjan turnaus, nykyiseltä nimeltään Telecom Italia Masters), jonka hän voitti vuonna 1991. Hän oli korkeimmillaan kaksinpelin maailmanlistalla sijalla seitsemän.


title: Emilio Sánchez

text: Sánchez menestyi paljon paremmin nelinpelissä. Hän voitti urallaan 50 nelinpeliturnausta, joihin lukeutuu kolme Grand Slam -turnausta. Vuonna 1988 hän voitti ecuadorilaisen Andrés Gómezin kanssa Ranskan avointen nelinpelin ja Sergio Casalin kanssa Yhdysvaltain avointen nelinpelin. Hän voitti Ranskan avointen nelinpelin toistamiseen vuonna 1990, jolloin hänen parinaan oli Sergio Casal. Sánchez ja Casal pelasivat myös vuoden 1987 Wimbledonin nelinpelin loppuottelussa, jossa he hävisivät Ken Flachille ja Robert Segusolle, ja voittivat hopeaa Soulin olympialaisten nelinpelissä vuonna 1988, jossa siinäkin voiton ottivat yhdysvaltalaiset Flach ja Seguso.


title: Emilio Sánchez

text: Sánchez on voittanut myös kaksi sekanelinpelin Grand Slam -mestaruutta, Ranskan avoimet vuonna 1987 Pam Shriverin parina ja Yhdysvaltain avoimet Martina Navratilovan parina samana vuonna.


title: Emilio Sánchez

text: Sánchez oli nelinpelin maailmanlistan ykkönen vuonna 1989.


title: Emilio Sánchez

text: Sánchez oli tärkeä osa Espanjan Davis Cup -joukkuetta 1980-luvun puolesta välistä 1990-luvun puoleen väliin. Hänen ottelutilastonsa Davis Cupissa on 32 voittoa ja 23 tappiota. Sánchez edusti Espanjaa myös maan voittaessa Hopman Cupin vuonna 1990 (Sánchez pelasi sisarensa Arantxa Sánchez Vicarion kanssa) ja World Team Cupin vuonna 1992.


title: Emilio Sánchez

text: Myös hänen sisaruksensa, sisko Arantxa Sánchez Vicario ja veli Javier Sánchez, olivat menestyneitä tennispelaajia. Vuonna 1987 Emilio ja Javier kohtasivat Madridissa pelatun kaksinpeliturnauksen finaalissa, mikä oli kautta aikain ensimmäinen kerta, kun veljekset ovat kohdanneet toisensa ammattilaisturnauksen loppuottelussa. Emilio voitti ottelun luvuin 6–3, 3–6, 6–2. He kohtasivat toisensa ammattilaisotteluissa yhteensä 12 kertaa, joista Emilio voitti kymmenen.


title: Emilio Sánchez

text: Sánchez lopetti ammattilaisuransa vuonna 1997.


title: Siemen

text: Siemen on suvullisesti lisääntyvän siemenkasvin lisääntymiselin. Siemen muodostuu varsinaisesta alkiosta, ravintovarastosta ja näitä suojaavasta kuoresta. Alkiossa on valmiina uuden kasvin juurten, verson ja ensimmäisten lehtien aiheet. Ravintovarastona on proteiinia sekä rasvaa tai tärkkelystä. Kuori suojaa siementä, kun se kulkeutuu uudelle kasvupaikalle ja odottaa sopivaa itämisaikaa, esimerkiksi seuraavaa kevättä tai sadekauden alkamista.


title: Siemen

text: Viljakasvien siemeniä kutsutaan jyväksi. Niissä on suurin osa tärkkelystä, joka on tarkoitettu tulevan oraan vararavinnoksi. Alkio täyttää vain muutaman prosentin jyvästä.


title: Siemen

text: Siemen syntyy, kun paljassiemenisen tai koppisiemenisen kasvin hedelmöittynyt sukusolu kypsyy emokasvinsa yhteydessä. Siemenen syntymistä edeltää kukinta ja pölytys.


title: Siemen

text: Koska useimmat kasvit eivät liiku paikaltaan, siementen kulkeutuminen on niille paras tapa levittäytyä uusille elinalueille. Siemeniin on kehittynyt useita erilaisia rakenteita leviämisen vauhdittamiseksi: joissakin on karvoja ja ulokkeita, jotta ne leviäisivät tuulen mukana (voikukka, vaahtera), jotkut varisevat lumihangelle ja kelluvat sulamisvesien pinnalla (kuusi) ja jotkut houkuttelevat eläimiä keräämään ja kätkemään niitä (pähkinät).


title: Siemen

text: Ihminen käyttää monien kasvilajien siemeniä hyväkseen. Palkokasvien, kuten papujen, siemenissä on paljon proteiinia, ja niitä käytetään ravinnoksi. Öljykasvien, kuten rypsin, siemenistä saadaan öljyä, ja ne sisältävät paljon tyydyttämättömiä rasvoja ja kuitua, mutta Evira kehoittaa rajoittamaan öljykasvien siementen syöntiä raskasmetallipitoisuuksien takia, lähinnä nikkelin ja kadmiumin. Pellavansiemenöljyä käytetään myös maaleissa. Puuvillan siemenen kuoressa kasvavaa kuitua käytetään tekstiilien valmistamiseen.


title: Siemen

text: Siementen koko vaihtelee suuresti. Seychellienpalmun ("Lodoicea maldivica") yhden siemenen sisältävä hedelmä painaa jopa 20 kg, kun taas orkideoiden siemeniä voi mahtua yhteen grammaan noin miljoona.


title: Fernando Hierro

text: Fernando Ruiz Hierro (s. 23. maaliskuuta 1968) on espanjalainen jalkapallovalmentaja ja entinen keskuspuolustaja. Hierro pelasi Espanjan maajoukkueessa ja Real Madridissa, ja toimi myös molempien kapteenina. Uransa huipulla Hierron taito yhdistää varma puolustuspeli ja syöttötyöskentely teki hänestä yhden maailman arvostetuimmista pelaajista.


title: Fernando Hierro

text: Hierro aloitti ammattilaisuransa Real Valladolidissa kaudella 1987–1988. Ennen kautta 1989–1990 hän siirtyi Real Madridiin, jossa voitti neljäntoista kauden aikana Espanjan pääsarjamestaruuden viidesti (1990, 1995, 1997, 2001, 2003) ja Mestarien liigan kolmesti (1998, 2000, 2002). Kauden 2002–2003 päätteeksi seura jätti uusimatta Hierron sopimuksen. Pelattuaan yhden kauden qatarilaisessa Al-Rayyanissa, Hierro palasi Eurooppaan kaudeksi 2004–2005 yksivuotisella sopimuksella Englannin Valioliigan Bolton Wanderersin kanssa. Ammattilaisuransa viimeisen ottelun hän pelasi 15. toukokuuta 2005.


title: Fernando Hierro

text: Espanjan maajoukkueessa Hierro pelasi 89 ottelua ja teki 29 maalia. Hän otti osaa vuosien 1990, 1994, 1998 ja 2002 MM- sekä vuosien 1996 ja 2000 EM-kilpailuihin. Vetäytyessään maajoukkuetehtävistä vuonna 2002 hän piti hallussaan kenttäpelaajien otteluennätystä sekä maaliennätystä. Raúl korvasi hänet sekä Real Madridin ja maajoukkueen kapteenina että ennätyksien haltijana.


title: Fernando Hierro

text: Hierro nimitettiin Espanjan kuninkaallisen jalkapalloliiton urheilutoimenjohtajaksi syyskuussa 2007.


title: Fernando Hierro

text: Heinäkuussa 2011 Hierro siirtyi nelivuotisella sopimuksella Málagan toimitusjohtaja. Hän jätti tehtävänsä jo toukokuussa 2012, koska "hänestä tuntui siltä", ettei työ ole enää mielekästä.


title: Fernando Hierro

text: 10. heinäkuuta 2014 Hierro teki paluun Real Madridiin, kun hänestä tuli Carlo Ancelottin apuvalmentaja yksivuotisella sopimuksella. Hän korvasi tehtävässä Zinédine Zidanen, joka siirtyi Real Madrid Castillan päävalmentajaksi. Kesäkuussa 2016 Hierron valmennusura jatkui Segunda Divisiónissa pelaavan Real Oviedon päävalmentajana. Hän teki seuran kanssa 1+1-vuotisen sopimuksen.


title: Fernando Hierro

text: Hierro nimitettiin Espanjan jalkapallomaajoukkueen päävalmentajaksi kesäkuussa 2018 vain kaksi päivää ennen joukkueen ensimmäistä ottelua MM-kisoissa. Espanjan putosi kisoissa jo ensimmäisellä pudotuspelikierroksella Venäjälle ja Espanjan jalkapalloliitto tiedotti tästä noin viikkoa myöhemmin, ettei Hierro jatka päävalmentajana kisojen jälkeen.


title: Taizé-yhteisö

text: Taizé-yhteisö on kansainvälinen, ekumeeninen yhteisö, jonka kotipaikka on Etelä-Burgundissa Ranskassa. Sen perusti Roger Louis Schutz-Marsauche eli "veli Roger" vuonna 1940. Yhteisöön kuuluu nykyisin yli 100 veljeä, jotka ovat sitoutuneet askeettisuuteen, naimattomuuteen ja hengellisten asioiden jakamiseen. Lisäksi Taizéssa järjestetään viikon kestäviä tapahtumia, joihin tuhannet nuoret aikuiset tulevat eri puolilta maailmaa. Lisäksi järjestetään tapaamisia muualla Euroopassa, Aasiassa, Afrikassa sekä Pohjois- ja Etelä-Amerikassa. Yhteisö on tullut tunnetuksi musiikistaan, jossa lauluja esitetään kaanonina ja joka tuo esiin yhteisön mietiskelevän luonteen.


title: Taizé-yhteisö

text:
Suomessa Taizé-yhteisöstä alettiin puhua 1970-luvun lopulla. Muun muassa Anna-Maija Raittila teki taizé-liikettä tunnetuksi. Taizé-laulut ovat nykyisin merkittävässä asemassa myös Suomessa laulettavassa hengellisessä musiikissa ja muun muassa Tuomas-messuissa. Taizeläisyyden yhdyssiteenä on Sinapinsiemen ry.
Taizén alueellinen, Pohjoismaat, Venäjän ja Baltian käsittävä tapaaminen järjestettiin ensimmäistä kertaa Suomessa 28.-30.9.2012.


title: Taizé-yhteisö

text: Romanialainen mielenterveysongelmista kärsivä 36-vuotias nainen puukotti 90-vuotiaan veli Rogerin kuoliaaksi 16. elokuuta 2005 rukoushetken aikana 2 500 vierailijan läsnä ollessa. Veli Rogerin seuraajaksi nimitettiin saksalainen katolilainen veli Alois, jonka Roger oli valinnut seuraajakseen jo 8 vuotta aiemmin.


title: Aleksei II

text: Aleksei II, maalliselta nimeltään Aleksei Mihailovitš Ridiger (, alun perin Aleksei Mihailovitš von Rüdiger) (23. helmikuuta 1929 Tallinna, Viro – 5. joulukuuta 2008 Peredelkino, Venäjä) oli Moskovan ja koko Venäjän patriarkka. Aleksei II johti Venäjän ortodoksisen kirkon sosiaalisen ja poliittisen vaikutusvallan uudelleenrakentamista Neuvostoliiton kaatumisen jälkeisenä aikana.


title: Aleksei II

text: Hänen isänsä oli baltiansaksalaista sukua oleva lakia opiskellut pappi Mihail Aleksandrovitš von Rüdiger (Pietari 1902–1964) ja äitinsä Jelena Josifovna Pisareva (1902–1959). Nuoruudessaan hän kävi usein Virosta Suomessa Valamon luostarissa. Aleksein isä vihittiin papiksi Viron saksalaismiehityksen aikana 1942.


title: Aleksei II

text: Vuonna 1947 Aleksei lähti opiskelemaan Leningradin hengelliseen seminaariin ja akatemiaan, missä hän valmistui teologian kandidaatiksi 1950. 3. syyskuuta 1961 hänet vihittiin Tallinnan piispaksi. Marraskuussa 1961 hänestä tuli kirkon ulkomaanosaston varajohtaja. Kesäkuussa 1964 hänet nimitettiin arkkipiispaksi ja joulukuussa Moskovan patriarkaatin kansliapäälliköksi sekä pyhän synodin jäseneksi.


title: Aleksei II

text: Helmikuussa 1968 Alekseista tuli metropoliitta ja kesäkuussa hänen valvontaansa kuului jo aikaisemman Tallinnan hiippakunnan lisäksi myös Leningradin ja Novgorodin hiippakunnat. patriarkka Pimenin kuoltua kirkolliskokous valitsi toukokuussa 1990 Aleksein Moskovan ja koko Venäjän patriarkaksi.


title: Aleksei II

text: Hänen huomattavimpia diplomaattisia saavutuksiaan oli Karlovcin synodin kanssa neuvoteltu onnistunut yhtymissopimus.


title: Aleksei II

text: Uskonnonvapauden toteutumista entisissä kommunistisissa maissa seuraava brittiläinen Keston Institute on esittänyt, että KGB olisi tukenut Aleksei II:n uraa tämän ollessa nuori pappi Tallinnassa. Venäjän ortodoksisen kirkon edustajat ovat jyrkästi kieltäneet väitteet.


title: Aleksei II

text: Aleksei II otti usein vahvasti kantaa ei-kirkollisiin kysymyksiin, muun muassa vastustamalla Martti Ahtisaaren Nobel-ehdokkuutta. Sitä vastoin hänet tunnettiin Vladimir Putinin uskollisena tukijana.


title: Arantxa Sánchez Vicario

text: Arantxa Sánchez Vicario (s. 18. joulukuuta 1971 Barcelona) on espanjalainen (katalaani) tennispelaaja. Hän on voittanut ammattilaisurallaan neljä Grand Slam -turnausta kaksinpelissä ja kuusi nelinpelissä.


title: Arantxa Sánchez Vicario

text: Sánchez Vicario aloitti tenniksen peluun jo neljävuotiaana seuraten näin vanhempien veljiensä Emilio Sánchezin ja Javier Sánchezin esimerkkiä. Hän murtautui tennismaailman tietoisuuteen vuonna 1989 voitettuaan 17-vuotiaana maailmanlistan ykkösnaisen Steffi Grafin Ranskan avointen loppuottelussa. Hänestä tuli näin kautta aikain nuorin Ranskan avointen kaksinpelin voittanut pelaaja (16-vuotias Monica Seles rikkoi ennätyksen seuraavana vuonna).


title: Arantxa Sánchez Vicario

text: Sánchez Vicarion suurin menestysvuosi oli vuosi 1994, jolloin hän voitti sekä Ranskan avointen että Yhdysvaltain avointen kaksinpelin mestaruuden. Hän voitti vuoden aikana yhteensä kahdeksan kaksinpeliturnausta. Hän otti neljännen ja viimeisen Grand Slam -voittonsa kaksinpelissä Ranskan avoimissa vuonna 1998. Hän on pelannut kaikkien neljän Grand Slam -turnauksen loppuottelussa vähintään kahdesti.


title: Arantxa Sánchez Vicario

text: Sánchez Vicario nousi naisten kaksinpelin maailmanlistan kärkeen vuonna 1995 ja piti sijaa hallussaan kaksitoista viikkoa. Hän oli ensimmäinen nainen sitten Martina Navrátilován, joka on pitänyt samanaikaisesti hallussaan ykkösijaa sekä kaksinpelin että nelinpelin maailmanlistalla.


title: Arantxa Sánchez Vicario

text: Sánchez Vicario voitti urallaan kuusi Grand Slam -turnausta nelinpelissä, kolmesti Australian avoimet (1992 parinaan Helena Suková, 1995 parinaan Jana Novotná ja 1996 parinaan Chanda Rubin), kahdesti Yhdysvaltain avoimet (1993 parinaan Helena Suková ja 1994 parinaan Jana Novotná) ja kerran Wimbledonin (1995 parinaan Jana Novotná). Hän voitti myös neljä Grand Slam -turnausta sekanelinpelissä.


title: Arantxa Sánchez Vicario

text: Vuonna 1991 Sánchez Vicario auttoi maansa sen kautta aikain ensimmäiseen Fed Cupin, naistenniksen arvostetuimman joukkuekilpailun voittoon. Hän oli voittamassa Espanjan joukkueessa myös neljää muuta Fed Cupin voittoa, vuosina 1993, 1994, 1995 ja 1998.


title: Arantxa Sánchez Vicario

text: Sánchez Vicario toi Espanjalla Hopman Cupin voiton vuonna 1990 veljensä Emilio Sánchezin kanssa ja vuonna 2002 Tommy Robredon kanssa. Hän on myös osallistunut viisiin olympiakisoihin, joissa hän on tuonut maalleen neljä mitalia (pronssia Barcelonan olympialaisten kaksinpelissä 1992, hopeaa Barcelonan nelinpelissä parinaan Conchita Martínez, hopeaa Atlantan olympialaisten kaksinpelissä 1996 ja pronssia Atlantan nelinpelissä parinaan Conchita Martínez).


title: Arantxa Sánchez Vicario

text: Sánchez Vicario on voittanut yhteensä 29 WTA-tason turnausta kaksinpelissä ja 67 nelinpelissä. Hän meni naimisiin vuonna 2002 ja ilmoitti lopettavansa uransa pian sen jälkeen. Hän on pelannut muutamissa turnauksissa kuitenkin vielä ammattilaisuransa päättymisen jälkeenkin, vuonna 2004 hän pelasi esimerkiksi Ateenan olympialaisissa ja otti samana vuonna Palermossa viimeisimmän turnausvoittonsa parinaan Anabel Medina Garrigues.


title: Arantxa Sánchez Vicario

text: Hän on International Tennis Federationin maailmanmestari vuodelta 1994.


title: Fernando Morientes

text: Fernando Morientes Sánchez (s. 5. huhtikuuta 1976 Cáceres, Cáceresin maakunta, Espanja) on espanjalainen entinen jalkapalloilija, joka pelasi hyökkääjänä. Hän saavutti menestystä erityisesti Real Madridissa, jota hän edusti vuosina 1997–2005, ja kuului Espanjan maajoukkueen kokoonpanoon kolmissa arvokilpailuissa.


title: Fernando Morientes

text: Morientes aloitti ammattilaisuransa Albacetessä vuonna 1993 ja siirtyi Real Zaragozaan kaksi vuotta myöhemmin. Kesällä 1997 hän liittyi Real Madridin miehistöön, jossa vietti seuraavat kahdeksan vuotta lukuun ottamatta vuoden lainaa Monacossa kaudella 2003–2004. Real Madridissa Morientes voitti muun muassa Espanjan-mestaruuden kahdesti ja Mestarien liigan kolmesti.


title: Fernando Morientes

text: Tammikuussa 2005 Morientes siirtyi Liverpooliin 6,3 miljoonalla punnalla, ja teki ensiesiintymisensä joukkueen paidassa Manchester Unitedia vastaan. Ensimmäinen maali uudessa seurassa syntyi 1. helmikuuta 2005 Charltonia vastaan. Liverpoolin Mestarien liiga -voitossa hän ei kuitenkaan ollut mukana, sillä hän oli jo aiemmin samalla kaudella pelannut Mestarien liigaa Real Madridin paidassa. Toukokuussa 2006 Morientes palasi kotimaahansa, Valencian riveihin, ja heinäkuussa 2009 matka jatkui ranskalaisseura Marseilleen. Hän päätti uransa elokuussa 2010.


title: Fernando Morientes

text: Morientes pelasi Espanjan maajoukkueessa vuosina 1998–2007. Ensimmäisessä ottelussaan Ruotsia vastaan hän teki kaksi maalia ensimmäisen viiden minuutin aikana. Hän otti osaa vuosien 1998 ja 2002 MM- ja vuoden 2004 EM-kilpailuihin.


title: Aitoon kirkastusjuhlat

text: Aitoon kirkastusjuhlat on rockfestivaali, jota vietetään Pirkanmaalla Pälkäneen kunnassa (ent. Luopioinen) Aitoon kylässä. Juhla on paikallisen VPK:n vuosijuhla, ja sitä vietettiin ensimmäisen kerran vuonna 1882. Nimi "kirkastusjuhla" tulee siitä, että juhlaa vietettiin alun perin aina kirkastussunnuntaina, joka on Luopioisten kirkkopyhä. Nykyisin juhlaa vietetään yleensä heinäkuun toisena viikonloppuna, koska vielä silloin yöt ovat valoisia, mikä helpottaa järjestyksenpitoa. 1960-luvulla juhlista tuli kansallisesti huomattava tapahtuma, jossa esiintyvät eturivin rock- ja iskelmämusiikin artistit. Yleisöennätys on vuodelta 2005, jolloin juhlilla kävi yhteensä noin 15 000 henkeä. Suurimmat yksittäiset tapaukset juhlien historiassa ovat The Renegades -yhtyeen esiintyminen vuonna 1965 ja Dingon esiintyminen vuonna 1985.


title: Vapaaehtoinen palokunta

text: Vapaaehtoinen palokunta, yleensä vapaapalokunta tai VPK, on palokunta, jonka henkilöstö suorittaa palo- ja pelastustoimen tehtäviä vapaaehtoisesti ja osa sivutoimenaan. Lähes kaikilla suomalaisilla vapaaehtoispalokunnilla on palokuntasopimus oman alueensa aluepelastuslaitoksen kanssa palo- ja pelastustehtävien hoitamisesta. Tällaisen sopimuksen tehneitä vapaaehtoispalokuntia kutsutaan myös nimellä sopimuspalokunta. Aikaisemmin sopimus tehtiin kunnan kanssa.


title: Vapaaehtoinen palokunta

text: Vapaaehtoiselta ja sivutoimiselta miehistöltä vaaditaan tiettyjen peruskurssien käymistä sekä soveltuvuustestien hyväksyttyä suoritusta. Peruskurssien lisäksi on mahdollista suorittaa erikoistehtäviin pätevöittävää (mm. vesipelastus, savusukellus ja ensivaste) tai muuten ammattitaitoa lisäävää (esim. hälytysajoneuvon kuljettaminen, vauriopuiden käsittely) koulutusta.


title: Vapaaehtoinen palokunta

text: Monet vapaaehtoispalokunnat suorittavat palo- ja pelastustehtävien ohella myös erilaisia työtehtäviä palokuntansa viriketoiminnan rahoittamiseksi. Palokunnat esimerkiksi suorittavat pihanpesuja, puidenkaatoja, muuttoja, tansseja sekä risukasojen ja purkurakennusten polttoja.


title: Vapaaehtoinen palokunta

text: Osassa vapaaehtoisista palokunnista palokunnan miehistön jäsen saa palo- ja pelastustehtävistä sekä harjoituksista palkkaa, jonka maksaa kyseisen alueen aluepelastuslaitos. Usein palkan määrä koostuu hälytystehtävissä hälytysrahasta, tuntipalkasta sekä lisistä (esim. iltatyö). Palkkojen suuruudet sovitaan aluepelastuslaitoksen kanssa solmitussa palokuntasopimuksessa. Myös palokunta saa korvauksen sopimuksestaan, joka lasketaan Suomen Sopimuspalokuntien liiton (SSPL) määrittelemän pisteytystaulukon avulla.


title: Vapaaehtoinen palokunta

text: Sammutussopimuksen tehneitä vapaaehtoisia palokuntia oli Suomessa 525 kappaletta vuonna 2011 ja toimenpidepalkkaukseen perustuvia puolivakinaisia palokuntia 207. Edellä mainitut sopimuspalokunnat vastaavat etenkin haja-asutusalueiden pelastustoiminnan toteutumisesta. Tällaisissa kunnissa asuu noin 46 prosenttia Suomen asukkaista, ja kyseiset kunnat edustavat 95:tä prosenttia maan kokonaispinta-alasta. Sopimuspalokunnissa on käytännöllisesti katsottuna jatkuvassa hälytysvalmiudessa noin 15 000 koulutettua palokuntalaista.


title: Vapaaehtoinen palokunta

text: Vapaaehtoisten palokuntalaisten operatiivisen toiminnan koulutusta ohjaa Pelastusopisto, joka vahvistaa kurssien sisällön. Nuorten koulutusta ohjaa Suomen pelastusalan keskusjärjestö. Kurssien järjestämisestä vastaavat useimmiten alueiden pelastusliitot sekä alueelliset pelastuslaitokset.


title: Vapaaehtoinen palokunta

text: Operatiivisen toiminnan kurssit jakaantuvat peruskursseihin, täydennyskoulutukseen ja päällystön koulutukseen.Täydennyskoulutuksen kursseilla opetetaan taitoja, jotka syventävät peruskursseilla opittuja asioita tai joita jokaisen palokuntalaisen ei tarvitse hallita. Kursseja pidetään esimerkiksi viestiliikenteestä, konemiehen toiminnasta, hälytysajosta, myrskyvaurioiden korjaamisesta ja liikuntakoulutuksesta.


title: Vapaaehtoinen palokunta

text: Vapaaehtoispäällystön koulutus jakaantuu alipäällystön koulutukseen ja täydennyskoulutukseen sekä sopimuspalokunnan päällikön peruskoulutukseen. Alipäällystön peruskoulutus annetaan kahdella yksikönjohtajakurssilla, joka antaa valmiudet kouluttaa ja johtaa pelastusyksikköä. Alipäällystön koulutusta täydennetään kursseilla palokunnan toiminnasta poikkeusoloissa ja toiminnasta paloilmoitinkeskuksessa. Sopimuspalokunnan päällikkökurssi antaa valmiudet johtaa vapaaehtoista palokuntaa.


title: The Renegades

text: The Renegades oli Birminghamissa Isossa-Britanniassa vuonna 1960 perustettu rockyhtye. Kun yhtye oli Suomessa suosionsa huipulla 1960-luvun puolivälissä, se ei kuitenkaan juuri saavuttanut menestystä Suomen ulkopuolella. The Renegadesin menestyskappaleita olivat muun muassa "Cadillac", "Seven Daffodils", "Matelot" ja "My Heart Must Do the Crying", jonka Danny levytti suomeksi nimellä "Salattu suru". Yhtye esiintyi aina Yhdysvaltain sisällissodan ratsuväen mukaisissa univormuissa ja herätti yleistä hysteriaa, jollaista ei ollut Suomessa aiemmin koettu.


title: The Renegades

text: The Renegadesin löysi Suomeen Leo Heinonen, joka ryhtyi myös yhtyeen manageriksi. Heinonen kuuli yhtyeestä Ian Mallettin veljeltä Keithiltä, joka opiskeli tuolloin Helsingissä. Ensiesiintyminen oli Stockmannin tavaratalossa muotinäytöksen yhteydessä. Suomessa vieraili useita ulkomaisia rockyhteitä, joista suurin osa ei saavuttanut menestystä. Myös The Renegades esiintyi aluksi maaseudulla puolityhjille saleille. Heinonen kuitenkin jatkoi yritystä ja puki yhtyeen Yhdysvaltain sisällissodan pohjoisvaltiolaisten vaatteisiin.


title: The Renegades

text: Ensimmäinen single, "Cadillac", äänitettiin syksyllä 1964 ja oli ennen joulua noussut listaykköseksi. Vaikka "Cadillac" oli merkitty yhtyeen nimiin, se oli kopio Vince Taylorin kappaleesta "Brand New Cadillac". Samaten "Seven Daffodils", yhtyeen toinen menestyssingle, oli vanha kansansävelmä. Kaikkiaan Renegades äänitti Suomessa neljä LP-levyä ja esiintyi Yrjö Tähtelän elokuvassa "Topralli" (1966). "Thirteen Women" -kappaleesta tehtiin 1960-luvun Suomessa harvinainen promootiofilmi. Yhtye säesti Dannya tämän käännösversiolla "Salattu suru" ja Ann-Christinea "Comin' Home Baby" singlellä.


title: The Renegades

text: Suosion hiipuessa Suomessa yhtye siirtyi Italiaan, jossa italiaksi laulettu kappale "Un Giorno Tu Mi Chercherai" nousi listoille vuonna 1966. Yhtye esitti kappaleen myös San Remon musiikkifestivaaleilla. Myös Saksassa ja Alankomaissa yhtye saavutti jonkinlaista menestystä. Sen sijaan Britanniassa julkaistut neljä singleä eivät menestyneet. The Renegades hajosi vuonna 1966, mutta esiintyi Suomessa vielä vuonna 1971 helmikuussa yhteisellä kahden viikon konserttikiertueella suomalaisen The Defiers -yhtyeen kanssa ja vuonna 1972 ja 2000-luvulla "Back to Sixties" -tapahtumissa. Esa Kuloniemen arvion mukaan bändi ehti pitää noin 500 konserttia Suomessa. Vuonna 1978 Graham Johnson oli jäänyt muusikoksi Italiaan ja muut olivat palanneet Englantiin. Ian Mallett oli mennyt naimisiin suomalaisen tytön kanssa ja oli levymyyjänä, Kim Brown puolestaan ravintolamuusikkona. Yhtyeen keulakuva Kim Brown muutti myöhemmin Suomeen. Hän kuoli Helsingissä lokakuussa 2011 sairastettuaan pitkään syöpää. Hän oli kuollessaan 66-vuotias. Denys Gibson oli töissä musiikkiliikkeessä. Hän kuoli keuhkoveritulppaan Birminghamissa 4. toukokuuta 2016.


title: The Renegades

text: Yhtyeestä julkaistiin maaliskuussa 2017 Esa Kuloniemen kirjoittama teos "The Renegades: Luopiotarina".


title: The Renegades

text:
Kesällä 2018 Graham Johnson esiintyi Sumiainen Shake-tapahtumassa The Renegades Revisited kokoonpanolla. Kokoonpanon pohjana oli Pekka Tiilikainen & Beatmakers vahvistettuna Hasse Wallilla. Kokoonpano esiintyy Suomessa myös kesällä 2019, tällä kertaa vahvistuksena Esa ´Bluesministeri´ Kuloniemi.
Singlejä19651966


title: SF-studio

text: SF-studio oli Simo Frangénin juontama tietovisa, jossa testattiin neljän henkilön tiedot kuluneen viikon uutistapahtumista. Sitä esitettiin syyskuusta 2004 toukokuuhun 2006 Yle TV1:ssä perjantaisin kello 19.45 alkaen eli saman viikonpäivän samaan kellonaikaan kuin vuosina 2000–2004 oli tullut Frangénin juontama maantietoaiheinen tietovisa "Maailman ympäri". "SF-studio" muistutti monessa suhteessa "Maailman ympäri" -ohjelmaa, joskaan se ei saanut läheskään yhtä paljon suosiota kuin "Maailman ympäri". SF on lyhenne sanoista Simo Frangén.


title: SF-studio

text: Kolmen välierän jälkeen oli viiden kysymyksen finaali, jossa päivän paras kilpailija sai matkan johonkin sattumanvaraiseen matkakohteeseen, jossa oli yleensä jokin tapahtuma. Matkan sai, jos vastasi oikein finaalin kaikkiin viiteen kysymykseen. Neljän ensimmäisen kysymyksen vastaamiseen oli aikaa 60 sekuntia ja vastattuaan näihin kysymyksiin kilpailija vastasi viimeiseen kysymykseen kerrasta poikki -periaatteella. Jos hän vastasi viimeiseen kysymykseen oikein, hän voitti kaukomatkan. Jos hän vastasi väärin, hän sai lohdutuspalkinnoksi matkan johonkin Suomessa järjestettävään tapahtumaan. Myös visasta vuorollaan karsiutuneet saivat varsin omalaatuisia palkintoja, jotka liittyivät yleensä löyhästi käsiteltyihin uutistapahtumiin.


title: SF-studio

text: Ohjelman osioiden jälkeen Frangén luki uutisia, jotka eivät olleet totta. Frangén vitsaili usein monilla todellisilla ja ajankohtaisilla aiheilla, esimerkiksi paperiteollisuuden työsululla ja George W. Bushin valtiovierailulla Suomessa.


title: SF-studio

text: Ensimmäisellä esityskaudella ohjelman aikana arvottiin rivit Veikkaus Oy:n peliin nimeltä Simon sää, jossa piti arvata viikonlopun sää kymmenelle suomalaiselle paikkakunnalle (joista yksi oli Simo). Pelin pääpalkintona oli 50 000 euroa.


title: Arthur Seyss-Inquart

text: Arthur Seyss-Inquart (syntyjään Arthur Zajtich, virallisesti (saksaksi) Arthur Seyß-Inquart) (22. heinäkuuta 1892 – 16. lokakuuta 1946) oli huomattava natsivirkailija Itävallassa sekä toisen maailmansodan aikana Puolassa ja Alankomaissa.


title: Arthur Seyss-Inquart

text: Seyss-Inquart syntyi Stannernissa (nyk. Stonařov), Määrissä, joka silloin kuului Itävalta-Unkariin. Hän muutti vanhempiensa mukana Wieniin vuonna 1907, missä perhe muutti nimensä Seyss-Inquartiksi. Myöhemmin hän opiskeli lakia Wienin yliopistossa. Ensimmäisen maailmansodan alkaessa hän värväytyi Itävallan armeijaan elokuussa 1914 ja palveli Venäjän, Romanian ja Italian vastaisilla rintamilla. Hänet palkittiin urheudesta monia kertoja ja ollessaan toipilaana saamistaan vammoista hän suoritti tutkintonsa loppukokeet vuonna 1917.


title: Arthur Seyss-Inquart

text: Sodan jälkeen hän toimi lakimiehenä ja 1921 perusti oman toimiston. Ensimmäisen tasavallan alkuvuosina hän oli poliittisesti lähellä Isänmaallista rintamaa ("Vaterländische Front"). Menestyvänä lakimiehenä hänet kutsuttiin mukaan kansleri Engelbert Dollfussin hallitukseen 1933. Hän liittyi Itävallan kansallissosialistiseen puolueeseen 1931, mutta vaikka hän pysyttäytyi etäämpänä puolueesta, kun se kiellettiin heinäkuussa 1934, hän uusi jäsenyytensä nopeasti vuonna 1936. Helmikuussa 1938 Seyss-Inquart nimitettiin sisäministeriksi Kurt von Schuschniggin hallitukseen sen jälkeen kun Adolf Hitler oli uhannut Schuschniggiä ja Itävaltaa sotilaallisilla toimenpiteillä, jos Saksan vaatimuksiin ei suostuta. Vain neljä viikkoa myöhemmin 11. maaliskuuta 1938 Saksan painostuksen alla Schuschnigg erosi kanslerin virasta ja Itävallan presidentti Wilhelm Miklas nimitti Seyss-Inquartin Itävallan kansleriksi. Seuraavana päivänä saksalaiset joukot ylittivät Itävallan rajan liittääkseen sen kolmanteen valtakuntaan.


title: Arthur Seyss-Inquart

text: Seyss-Inquart ehdotti ja allekirjoitti 13. maaliskuuta 1938 lain, joka alisti Itävallan Saksan maakunnaksi. Hitlerin suostumuksella hän pysyi uudelleennimetyn Ostmarkin johtajana apunaan Ernst Kaltenbrunner johtavana ministerinä ja Burckel Itävallan jälleenyhdistymisen päällikkönä (vastuualueeseen kuului ”juutalaiskysymys”). Seyss-Inquart sai kunnianosoituksen SS-arvon Gruppenführer ja toukokuussa 1939 hänestä tuli salkuton ministeri Hitlerin hallintoon.


title: Arthur Seyss-Inquart

text: Puolan miehityksen jälkeen Seyss-Inquartista tuli eteläisen Puolan hallinnollinen johtaja, mutta ei ottanut tointa vastaan ennen kuin kenraalikuvernementti perustettiin, jolloin hänestä tuli kenraalikuvernööri Hans Frankin sijainen.


title: Arthur Seyss-Inquart

text: Nykyisten Benelux-maiden antauduttua hänet nimitettiin valtakunnankomissaariksi ("Reichskommissar") miehitettyyn Alankomaihin toukokuussa 1940, tehtävänään johtaa siviilihallintoa, mahdollistaa läheinen taloudellinen yhteistyö Saksan kanssa ja puolustaa Saksan etuja. Hän tuki Hollannin kansallissosialistista liikettä ("Nationaal-Socialistische Beweging") ja salli heidän muodostaa puolisotilaallisia joukkoja, jotka toimivat poliisivoimien apuna. Muut poliittiset puolueet kiellettiin vuoden 1941 loppupuolella ja monet entiset virkamiehet vangittiin. Seyss-Inquart johti itse hallintoa lähes joka tasolla ja pyrki politisoimaan kaikkea shakkiyhdistyksistä lähtien.


title: Arthur Seyss-Inquart

text: Hän vastasi toukokuussa 1943 puhjenneisiin laajoihin lakkoihin terrorikampanjalla ja summittaisilla sotaoikeudenkäynneillä sekä kollektiivisella 18 miljoonan guldenin sakolla. Alankomaiden vapauttamiseen mennessä hän oli vahvistanut noin 800 ihmisen teloituksen, joissain lähteissä yli 3 500 mukaan lukien ”panttivankilain” perusteella telotetut, lähellä vapautumista olevien poliittisten vankien kuolemat, Puttenin tapauksen ja SS-poliisijohtaja H. Rauteria vastaan tehdystä hyökkäyksestä kostoksi teloitetut 230 hollantilaista. Heinäkuussa 1944 suurin osa hänen valtaoikeuksistaan siirrettiin Alankomaiden sotilaskomentajalle ja Gestapolle.


title: Arthur Seyss-Inquart

text: Alankomaissa oli kolme suurta keskitysleiriä – Vught, Amersfoort ja ”juutalaisten kokoamisleiri” Westerborkissa; myös useita muita pienempiä leirejä oli eri hallinonalojen hoidettavana. Näihin kuului ”vapaaehtoisen työvoiman rekrytointi” -leiri Ommenissa. Yhteensä kaikkiaan noin 530 000 hollantilaista siviiliä työskenteli saksalaisille ja näistä 250 000 lähettiin tehdastyöhön Saksaan. Seyss-Inquart yritti lähettää kaikki 21–23-vuotiaat työläiset Saksaan, mutta yritys ei onnistunut, vaikkakin hän torjui vuonna 1944 vaatimukset lähettää 250 000 työläistä lisää ja yhteensä tuona vuonna lähettiin vain 12 000 ihmistä.


title: Arthur Seyss-Inquart

text:
Seyss-Inquart oli avoimesti antisemitisti ja saapuessaan Alankomaihin hän pyrki välittömästi poistamaan kaikki juutalaiset virkamiehistöstä, tiedotusvälineistä ja johtavista asemista yrityksissä. Juutalaisvastaiset toimenpiteet kiihtyivät vuodesta 1941 alkaen ja 140 000 juutalaista rekisteröitiin sekä aloitettiin juutalaisten eristäminen ghettoihin ja leireille. Helmikuussa 1941 1 000 juutalaista lähetettiin Buchenwaldin ja Mauthausenin keskitysleireihin. Myöhemmin Hollannin juutalaiset lähetettiin Auschwitzin tuhoamisleirille. Kaikkiaan hän on vastuussa 117 000 juutalaisen toimittamisesta keskitysleireille. Sodasta selvisi vain 13 500 kaikista 140 000 rekisteröidystä.
Kun liittoutuneet etenivät Alankomaihin, käynnisti natsihallinto poltetun maan taktiikan ja päästi veden tulvimaan alaville maille, mitä suurin osa maata oli. Siviiliväestö joutui kärsimään lähes nälänhätää syyskuusta 1944 vuoden 1945 alkupuolelle, sillä suurin osa viljelysmaata oli käyttökelvotonta ja kuljetuskalustoa siviilien ruokakuljetuksiin oli niukasti, jonka seurauksena lähes 30 000 hollantilaista kuoli nälkään. Seyss-Inquart pysyi valtakunnankomissaarina aina 8. toukokuuta 1945 saakka, jolloin hänet pidätettiin Hampurissa.


title: Arthur Seyss-Inquart

text: Nürnbergin oikeudenkäynnissä Seyss-Inquartia syytettiin salaliitosta tehdä rikoksia rauhaa vastaan sekä hyökkäyssodan suunnittelusta, käynnistämisestä ja käymisestä sekä sotarikoksista ja rikoksista ihmisyyttä vastaan. Häntä puolusti Gustav Steinbauer. Seyss-Inquart todettiin syylliseksi kaikkiin muihin syytteisiin paitsi salaliittoon ja tuomittiin kuolemaan hirttämällä. Tuomio toimeenpantiin 16. lokakuuta 1946. Ennen oikeudenkäynti amerikkalainen psykiatri Douglas Kelley teki syytetyille natseille älykkyystestin ja Arthur Seyss-Inquart sai 143 pistettä (huippuälykkyys).


title: Oulun musiikkivideofestivaalit

text: Oulun musiikkivideofestivaalit on Oulussa vuosittain järjestettävä kaupunkifestivaali, jonka yhteydessä ovat myös Ilmakitaransoiton MM-kisat ja elektronisen musiikin tapahtuma Time Tunnel. Musiikkivideoiden parhaimmisto palkitaan soivilla Pumpelipatsailla Pumpeligaalassa ja lisäksi festivaaleilla näytetään musiikkielokuvia ja -dokumentteja.


title: Oulun musiikkivideofestivaalit

text:
Festivaalin perustivat Oulun käsi- ja taideteollisuusoppilaitoksen (nykyisin Oulun seudun ammattiopisto, Pikisaaren yksikkö) videolinjan opiskelijat vuonna 1994. Festivaaleja järjestää OMVF ry.Palkinto on saanut nimensä Jorma "Pumpeli" Suorsalta (1955–2017), joka oli oululainen mieshenkilö, 1980-luvulla kaupungin keskustassa kuljeskellut omintakeinen persoona. Sympaattisena tunnettu "Pumpeli" kierteli Oulun keskustaa ja lauleskeli. Iloisena tunnettu nuhraantunut kulkija sai joskus ohikulkijoilta muutaman lantin; korvauksena persoonallista iskelmätulkinnoistaan. Höyhtyällä asunut Pumpeli kuljeskeli yleensä jalan, ja useimmiten kantoi mukanaan ainakin jotain keppimäistä esinettä, kuten katkennutta jääkiekkomailaa. Pumpeli oli innokas Kärppien kannattaja ja pääsi seuraamaan otteluita ilmaiseksi. Hänestä muodostui katukuvassa tunnettu henkilö.
Vuonna 2000 Acid Cinema -videoryhmä julkaisi Pumpelin legendaan nojautuvan, The Blair Witch Project -henkisen "The Pumpeli Project" -lyhytelokuvan.


title: Ristiretket Suomeen

text: Ristiretket Suomeen olivat keskiaikaisia sotaretkiä joiden tarkoituksena oli käännyttään Suomen pakanallista väestöä katoliseen uskoon. Suomeen kohdistuneille ristiretkille lähdettiin ainakin Ruotsin eri alueilta ja Tanskasta sekä mahdollisesti myös Norjasta. Myös saksalaiset ovat mahdollisesti tehneet väkivaltaista käännytystyötä Suomessa.


title: Ristiretket Suomeen

text: Ruotsalaiset tekivät Suomeen keskiajalla sotaretkiä, joita myöhempi historiankirjoitus on pääasiassa 1800-luvulta alkaen romantisoivasti ja osin harhaanjohtavasti kutsunut ristiretkiksi. Niin sanottu ensimmäinen ristiretki tehtiin Lounais-Suomeen ehkä 1150-luvulla, sikäli kuin kyseessä ei ole kuvitteellinen tapahtuma. Toinen ristiretki käynnistyi mahdollisesti vuonna 1238 tai 1249 ja se suuntautui retkestä kertovan Eerikinkronikan mukaan hämäläisiä vastaan. Kolmas ristiretki ja mahdollisesti ainoa todellinen ruotsalaisten tekemä ristiretki tehtiin Karjalaisia vastaan vuonna 1293.


title: Ristiretket Suomeen

text: Tanskalaiset tekivät Suomeen ristiretket ainakin vuosina 1191 ja 1202. Norjan kuninkaalle Paavi Gregorius IX antoi puolestaan kirjeessään 6. heinäkuuta 1241 luvan vaihtaa Pyhään maahan tehtävä ristiretki "maasi naapuruudessa asuvia pakanoita vastaan". Norjan kuninkaana toimi tuolloin Haakon IV. Jouko Vahtola on puolestaan pitänyt mahdollisena saksalaisten hämeeseen tekemää ristiretkeä joskus 1200-luvulla perustuen Neitsyt Marian kirkoiksi vihittyjen kirkkojen nimiin sekä alueen kirkkoherrojen ja voutien saksalaisuuteen.


title: Ristiretket Suomeen

text: Ajan lähdeaineisto on kuitenkin kaikkiaan niin vajavaista, ettei sotaretkistä ole tarkkaa tietoa. Ylipäänsä kaikista retkistä kertovat tiedot keskiaikaisessa kertovassa lähdeaineistossa ovat selvästi tapahtumia myöhäisempiä. Kirjallisille kertomuksille on yhteistä, että ne pyrkivät oikeuttamaan myöhemmin valtaan nousseen suvun asemaa kuvaamalla menneiden aikojen suurtekoja. Kirkollisessa mielessä sotaretkissä oli kyse kristinuskon juurruttamisesta ja kirkon organisaation pystyttämisestä, jolloin voidaan puhua lähetysmatkoista Suomeen.


title: Ristiretket Suomeen

text:
Ensimmäinen ristiretki Suomeen on 1200-luvun lopulla sepitetyssä Pyhän Eerikin legendassa kuvattu puolihistoriallinen tai kuvitteellinen tapahtuma, joka on sijoitettu 1150-luvulle. Legendan mukaan Ruotsin kuningas Eerik Pyhä ja englantilaissyntyinen piispa Henrik matkasivat Ruotsista Lounais-Suomeen sotajoukon kanssa. Kun kuningas palasi takaisin Ruotsiin, jäi piispa järjestelemään Suomen kirkollisia oloja. Ja lopulta Lalli surmasi hänet. Eerikistä on asiakirjamerkintöjä, mutta Henrikistä on vain niukasti tietoa.
Niin sanottu toinen ristiretki Suomeen tehtiin Eerikinkronikan mukaan mahdollisesti vuosina 1249–1250. Sen johtajaksi on ehdotettu ruotsalaista mahtimiestä Birger-jaarlia. Ristiretken seurauksena Länsi-Suomi liitettiin lopullisesti Ruotsin valtakuntaan. Lyypekin kaupungin kronikka toteaa retkestä: "Birger pakotti Suomen Ruotsin kruunulle".


title: Ristiretket Suomeen

text: Kolmas ristiretki Suomeen vuonna 1293 suuntautui Viipuriin ja Karjalaan. Sitä ennen karjalaiset ja hämäläiset olivat hyökkäilleet jatkuvasti toistensa alueille. Nyt hämäläiset saivat tukea Ruotsin kuninkaalta ja karjalaiset Novgorodin ruhtinaalta. Ristiretken yhteydessä ruotsalaiset valtasivat karjalaisilta 14 kihlakuntaa mahdollisesti marski Torkkeli Knuutinpojan johdolla ja perustivat tuhotun karjalaisten linnoituksen paikalle Viipurin linnan. Tämä on retkistä ainoa, jolle on saatu paavin lupa. Niin sanottu ristiretkibulla on annettu vuonna 1351 eli retken jälkeen.


title: Ristiretket Suomeen

text: Karjalan ristiretken jälkeen sotatila Ruotsin ja Novgorodin välillä jatkui, novgorodilaiset hyökkäsivät Turkuun vuonna 1318 ja polttivat sen maan tasalle. Jatkuvat hävitysretket alkoivat kuitenkin käydä molempien voimille, ja vuonna 1323 solmittiin Pähkinäsaaressa rauhansopimus. Pähkinäsaaren rauhaan päättyi Suomen ristiretkikausi. Novgorod tunnusti Ruotsin valta-aseman Länsi-Karjalassa, mutta Novgorodille jäivät Laatokan ympärillä olevat alueet. Rauhassa sovitun rajan itäpuolelle jäi ortodoksinen ja länsipuolelle katolinen usko. Kyse oli myös hansakauppiaiden kaupallisista eduista, joita sotiminen saattoi haitata.


title: Ristiretket Suomeen

text: Ristiretkien seurauksena Ruotsi liitti Suomen yhteyteensä ja samalla osaksi läntistä eli katolista kirkkoa. Turku muodostui uuden uskonnon pääpaikaksi tuomiokirkkoineen. Niin sanottu ristiretkiaika oli sekoitus rauhanomaista hengellisen ja maallisen vallan leviämistä, varsinaista valloitusta ja asutustoimintaa (ruotsinkielinen rannikkoasutus Suomeen). Vaikka kyse oli osittain valtaamisesta, ei alueelle muodostunut erillistä valloittajien ja valloitettujen väestönosaa, kuten Virossa.


title: Capella

text: Capella, α Aurigae, on Ajomiehen kirkkain ja koko taivaan kuudenneksi kirkkain tähti. Se on saanut nimensä latinankielisestä kuttua (naaraspuolista vuohta) tarkoittavasta sanasta. Ajomiehen on nähty kantavan vuohta olallaan, ja roomalaisessa mytologiassa tähti edusti Amalthea-vuohta, jonka Juppiterin vahingossa rikkomasta sarvesta tuli runsaudensarvi. Capella on todellisuudessa nelinkertainen tähti, jonka komponentit muodostuvat kahden jättiläistähden ja kahden punaisen kääpiön muodostamista kaksoistähdistä.


title: Capella

text: Capella A (vaihtoehtoisesti Aa) ja B (vaihtoehtoisesti Ab tai P) muodostavat lähekkäisen spektroskooppisen kaksoistähden, joka löydettiin vuonna 1897. Kummatkin tähdet ovat G-luokan keltaoransseja jättiläistähtiä, ja ne kiertävät toisiaan 0,730 AU:n etäisyydellä kerran 104,02 vuorokaudessa. Kiertoradan inklinaatio Maan suhteen on 137,2°. A-komponentti on hieman B:tä massiivisempi, valovoimaisempi, viileämpi ja kehittyneempi. Sen iäksi on arvioitu 525 miljoonaa vuotta. A-komponentti on jo todennäköisesti aloittanut heliumin fuusioitumisen hiileksi, kun taas B-komponentti on yhä matkalla pääsarjasta jättiläisvaiheeseen. Parin yhteinen valovoima on yli 150 kertaa Aurinkoa suurempi, ja tähdet lähettävät lisäksi runsaasti röntgensäteilyä, joka on todennäköisesti peräisin jommankumman komponentin pinnalla tapahtuvasta magneettisesta aktiivisuudesta.


title: Capella

text: Capella C (vaihtoehtoisesti H) ja D (vaihtoehtoisesti L) ovat punaisia kääpiötähtiä, joiden massat ovat huomattavasti Aurinkoa pienempiä. Niiden sijainti taivaankoordinaatistossa epookin 2000.0 mukaisesti on RA 5 h 17 m 23,7 s, δ +45° 50' 23", ja ne kiertävät toisiaan 48,1 AU:n etäisyydellä kerran 388 vuodessa. Pari sijaitsee 11 000 AU:n (0,17 valovuoden) päässä Capella A:n ja B:n muodostamasta kaksoistähdestä.


title: Ilmakitaransoiton MM-kisat

text: Ilmakitaransoiton MM-kisat on vuosittain Oulun musiikkivideofestivaaleilla järjestettävä tapahtuma, jossa osallistujat kilpailevat ilmakitaran soittamisen taidossa. Kilpailu järjestettiin ensimmäisen kerran vuonna 1996. Nykyään kansallisia osakilpailuja järjestetään ympäri maailmaa.


title: Ilmakitaransoiton MM-kisat

text: Tapahtuman ideologian mukaan "sodat loppuisivat ja kaikki pahat asiat kaikkoaisivat, jos kaikki maailman ihmiset soittaisivat ilmakitaraa".


title: Mieskuoro Huutajat

text: Mieskuoro Huutajat on Petri Sirviön johtama huutava mieskuoro, jonka kotipaikka on Oulussa.


title: Mieskuoro Huutajat

text: Kuoro perustettiin vuonna 1987 Oulussa. Idea oli pukea noin 20 miehen joukko mustiin pukuihin, valkoisiin kauluspaitoihin ja mustiin kumisiin kravatteihin. Kuoro alkoi harjoitella tunnetuimpia suomalaisia lauluja ja hymnejä. Kuoron ensiesiintyminen oli itsenäisyyspäivänä 1987, jolloin isänmaallisia lauluja ja marsseja sisältänyt lyhyeksi ja intensiiviseksi kuvailtu esitys huipentui Maamme-lauluun. Kuoron vahvuus kohosi pian noin 30 henkeen.


title: Mieskuoro Huutajat

text: Huutajat on esiintynyt usein ulkomailla esimerkiksi erilaisissa taidetapahtumissa ja muun muassa vuoden 1994 yleisurheilun EM-kisojen avajaisissa Karita Mattilan kanssa.Mika Ronkainen ohjasi kuorosta dokumenttielokuvan "Huutajat – Screaming Men" (2003), josta tuli yksi kaikkien aikojen laajimmin levinneistä suomalaisdokumenteista. Elokuva esitettiin yli sadalla kansainvälisellä elokuvafestivaalilla, muun muassa ensimmäisenä suomalaiselokuvana Sundance-elokuvafestivaaleilla Yhdysvalloissa. Elokuva oli teatterilevityksessä Suomen lisäksi Britanniassa ja Puolassa, ja se on esitetty useiden Euroopan maiden lisäksi Yhdysvaltain televisiossa.


title: Salmentaan lava

text: Salmentaan lava on Suomen vanhin edelleen toiminnassa oleva tanssilava, joka sijaitsee Pälkäneellä Salmentaan kylässä. Lava aloitti toimintansa v. 1949, ja sen omistaa Salmentaan VPK. Nykyisin tanssikausi kestää juhannuksesta elokuun alkupuolelle.


title: Koyaanisqatsi

text: Koyaanisqatsi: Life Out of Balance on Godfrey Reggion dokumentaarinen elokuva vuodelta 1982. Se koostuu enimmäkseen hidastetuista ja ajastetun kuvauksen menetelmällä nopeutetuista otoksista ympäri Yhdysvaltoja. Elokuvassa nähdään otoksia muun muassa Canyonlandsin kansallispuistosta, Navajon hiilivoimalasta, ruuhkasta Los Angelesin moottoritiellä, New Yorkin pilvenpiirtäjistä ja Pruitt-Igoen epäonnistuneesta asuntoprojektista Saint Louisissa. Elokuva ei sisällä lainkaan dialogia, ainoastaan laulua hopi-intiaanien kielellä. Elokuvan nimi "Koyaanisqatsi" tarkoittaa ”tasapainotonta elämää”. Musiikin on säveltänyt Philip Glass.


title: Koyaanisqatsi

text: Elokuvalle on tehty kaksi jatko-osaa, "Powaqqatsi" (1988) ja "Naqoyqatsi" (2002). Koyaanisqatsin kuvaaja Ron Fricke on ohjannut elokuvan "Baraka" (1992), joka on hyvin samankaltainen kuin ”Qatsi-trilogia”.


title: Hugo Ilmari Kautto

text: Hugo Ilmari Heikinpoika Kautto (19. joulukuuta 1885 Laukaa – 19. huhtikuuta 1918 Lahti) oli jalkinetyöntekijä, toisten tietojen mukaan suutari sekä toimi Lahden kaupungin pormestarina vallan 28. tammikuuta 1918 kaapanneen kansanvaltuuskunnan edustajana. Hänen kanssaan Lahden kaupunkia johti niin ikään kansanvaltuuskunnan edustajana kaupunginvaltuuston puheenjohtaja seppä J. E. Lintonen. Sotilasasioista vastasi Lahden rykmentti.


title: Hugo Ilmari Kautto

text: Vallankaappaukseen johtanut kehitys oli alkanut Lahdessa sosiaalidemokraattien tiistaina 13. marraskuuta 1917 julistaman suurlakon jälkeen. Jo tätä ennen Hausjärven Oitin Mommilassa tapahtuneen Alfred Kordelinin murhan jälkeen Lahden kaupunki palkkasi kahdeksan palomiestä lisää yleisen järjestyksen ja turvallisuuden takaamiseksi. Myös VPK oli hälytysvalmiudessa. Keskiviikkona 14. marraskuuta kun tieto suurlakosta tuli Lahteen niin työväenliike jakautui kahtia.


title: Hugo Ilmari Kautto

text: Lakkoa kannattavat valitsivat 25-henkisen lakkokomitean ja ryhtyivät lakkoon torstaina 15.11.1917. Torstaina Loviisankatu 8:n juhlasalissa järjestettiin myös lakkoa vastustava kokous, minkä päätöslauselman pormestari Otto Lyytikäinen vei tiedoksi Johan Henrik Vitalin kanssa suurlakkokomitealle. Myös kaupungin puhelinkeskuksen valtaamista ja sulkemista paheksuttiin. Perjantaina 16.11. liikkeet ja koulut toimivat ja lakkoa vastustava kokous kokoontui uudelleen ilmoittaen suurlakkokomitealle, että eduskunnassa on saavutettu yksimielisyys elintarvikekysymystä lukuun ottamatta ja että liikkeiden sulkemiseen pyrkivät lakkovahdit on poistettava sekä asetettava yövartio. Tähän suurlakkokomitea ei suostunut, vaan hankki apua Kotkasta. Lauantaina 17.11. Ali Aaltonen toi 200–250 miestä vahvan venäläisin sotilaskiväärein aseistautuneen joukon, mikä majoittui Säde I:n huoneistoon. Kotitarkastuksia ja kiinni ottamisia suoritettiin ja osa vientiin entisen miliisipäällikkö J. Rissasen johtaman Lahden vallankumouksellisen neuvoston eteen. Joukko kuitenkin palasi vielä saman päivän iltana Kotkaan. Lakkokomitea oli tilannut avukseen lisäksi myös venäläisiä sotilaita, mitkä se oli majoittanut Hotelli Lahteen. Lakkoa vastustanut kansalaiskokous kokoontui tiistaina 20.11., mikä päivänä lakko päättyi ja venäläiset sotilaat menivät Loviisaan. Jotkut venäläiset upseerit olivat yrittäneet saada kiinni otettuja kaupunkilaisia vapaiksi lakkokomitealta. Lakkoa vastustanut kansalaiskokous päätti pyytää apua prokuraattorilta ja porvarilliset puolueet liittyivät yhteen todeten, ettei yleisen järjestyksen pito enää onnistu.


title: Hugo Ilmari Kautto

text: Eino Rahja lähettää Pietarista lisää aseita, mistä Lahden punakaarti saa noin 150 kivääriä 26.11.1917 . Tämän lisäksi aseita saadaan Hennalan varuskunnan venäläisiltä sotilailta. 7.12. Lahteen saapuu Hämeen läänin virkaa tekevä kuvernööri K. A. Saarinen sovittelemaan perustetussa sovintolautakunnassa, mikä ehdottaa yleistä aseistariisuntaa. Se ei toteudu.


title: Hugo Ilmari Kautto

text: Punakaartit ryhtyvät yhä itsenäisempään toimintaan ja Lahden punakaarti käy 80 hengen voimalla Kaukaan tehtaalla ja Iitissä Kurrin kartanossa takavarikoimassa aseita loppiaisena 1918. Lisäksi takavarikoidaan poliisikoululle lähetettäviä hevosia. Lahden punakaartin esikunta pitää tupaantuliaiset Hennalan varuskunnan sotamiesneuvostolle upseerikerholla 13.1.1918.


title: Hugo Ilmari Kautto

text: Punakaarteille annetaan valmiuskäsky 24.1.1918 ja seuraavana päivänä Suomen senaatille alistetaan suojeluskunnat. Sosiaalidemokraattien toimeenpaneva komitea antaa käskyn liikekannallepanosta lauantaiksi 26.1. kello 12. Hennalassa punakaartin, ammattiosastojen ja puolutussyhdistysten päätös pannaan toimeen 28.1.1918 valtaamalla kaupungintalo, rautatieasema ja puhelinkeskus. Suojeluskunta suunnittelee valtaavansa Hennalan kasarmin, mutta toteaa itsensä liian heikoksi ja vetäytyy Sysmään. Kautosta tulee Lahden "punainen" pormestari.


title: Hugo Ilmari Kautto

text: Suomen sotasurmat 1914–1922 tutkimusten ja arkistojen mukaan Kautto murhattiin 19.1.1918 arkistotietojen perusteella. Saksalaiset aloittivat samana päivänä Lahden valtaamisen Pennalasta käsin Renkomäen kautta.


title: Hugo Ilmari Kautto

text: Ennen Kauton lyhyeksi jäänyttä kautta ja hänen jälkeensä Lahden pormestarina toimi Otto Lyytikäinen.


title: Sofia Coppola

text: Sofia Carmina Coppola (s. 14. toukokuuta 1971 New York) on yhdysvaltalainen elokuvaohjaaja, -käsikirjoittaja ja -tuottaja. Hän on elokuvaohjaaja Francis Ford Coppolan tytär ja esiintyi isänsä elokuvissa 1970- ja 1980-luvuilla.


title: Sofia Coppola

text: Coppola on palkittu muun muassa parhaan käsikirjoituksen Oscarilla ("Lost in Translation") ja Venetsian elokuvajuhlien Kultaisella leijonalla ("Somewhere").


title: Sofia Coppola

text:
Sofia Coppola syntyi 14. toukokuuta 1971 New Yorkissa elokuvaohjaaja Francis Ford Coppolan ja taiteilija-dokumentaristi Eleanor Coppolan (o.s. Neil) nuorimmaksi lapseksi. Coppolalla on myös kaksi isoveljeä, Gian-Carlo Coppola (1963–1986) ja Roman Coppola (s. 1965). Coppolan suku on tunnettu elokuvamaailmassa, ja Sofia Coppola on kuuluisien vanhempiensa lisäksi myös näyttelijä Talia Shiren veljentytär sekä näyttelijöiden Nicolas Cage ja Jason Schwartzman serkku. Hän syntyi ensimmäisen "Kummisetä"-elokuvan kuvausten aikana ja esiintyikin vauvana elokuvan kastekohtauksessa.
Lapsuutensa Sofia Coppola vietti pääasiallisesti perheen tilalla Napa Valleyssa, Kaliforniassa lukuun ottamatta isänsä kuvausmatkoja, kuten kahta Filippiineillä vietettyä vuotta "Ilmestyskirja. Nytin" (1979) kuvausten aikana. Hän vieraili usein isänsä elokuvien kuvauksissa ja on myöhemmin kertonut oppineensa paljon elokuvanteosta isäänsä seuraamalla. Kuten isoveljensä, myös Sofia esiintyi statistina ja pienissä sivurooleissa useissa isänsä 1970- ja 1980-luvuilla kuvatuissa elokuvissa. Näiden lisäksi hän näytteli kahdessa muiden ohjaajien elokuvassa: tuolloin aloittelevan elokuvaohjaaja Tim Burtonin lyhytelokuvassa "Frankenweenie" (1984, taiteilijanimellä "Domino") ja Yurek Bogayeviczin elokuvassa "Anna" (1986). Näyttelemisen ohella Coppola myös käsikirjoitti yhdessä isänsä kanssa jakson ”Life Without Zoë” elokuvaan "New York Stories" (1989), ja suunnitteli siihen puvustuksen.


title: Sofia Coppola

text: Suurimman roolinsa Coppola teki Kummisetä-trilogian päätösosassa (1990), jossa hän näytteli Mary Corleonea alkuperäisen näyttelijän, Winona Ryderin, vetäydyttyä roolista äkillisen sairauden takia. Kriitikot eivät kuitenkaan pitäneet Coppolan roolisuorituksesta, ja hän saikin siitä vuoden huonoimman naissivuosan Golden Raspberry -palkinnon. Sen jälkeen hän jätti näyttelemisen suurimmaksi osaksi.


title: Sofia Coppola

text: Coppola päätti lukio-opintonsa samana vuonna kuin "Kummisedän osa III" ilmestyi, minkä jälkeen hän opiskeli ensin Mills Collegessa San Franciscossa ja sitten jonkin aikaa valokuvausta ja maalausta California Institute of Artsissa Los Angelesissa. Hän kokeili 1990-luvulla myös uraa muotikuvaajana ja perusti ystävänsä Stephanie Haymanin kanssa vaatemerkin Milk Fed, jonka tuotteita myydään lähinnä Japanissa. Hänellä oli myös haastatteluista ja musiikista koostunut televisio-ohjelma "Hi-Octane" Comedy Central -kanavalla yhdessä Zoe Cassavetesin kanssa, mutta ohjelma peruttiin vain muutaman jakson jälkeen.


title: Sofia Coppola

text: Coppola ohjasi ja käsikirjoitti ensimmäisen elokuvansa, "Lick the Star", vuonna 1998. 14-minuuttinen lyhytelokuva kertoi neljästä koulutytöstä, jotka luettuaan V. C. Andrewsin romaanin "Flowers in the Attic" keksivät myrkyttää vihaamiensa poikien ruoan. "Lick the Staria" seurasi Coppolan varsinainen debyytti elokuvantekijänä, Jeffrey Eugenidesin samannimiseen romaaniin perustuva täyspitkä elokuva "Virgin Suicides" (2000). 1970-luvulle sijoittuvassa tarinassa yhdysvaltalaisessa esikaupungissa asuvat pojat seuraavat naapurissaan asuvia Lisbonin sisaruksia, jotka päätyvät kaikki tekemään itsemurhan. Elokuva sai ensi-iltansa tammikuussa 2000 San Franciscon kansainvälisillä elokuvafestivaaleilla ja sai hyvän vastaanoton kriitikoilta.


title: Sofia Coppola

text: Coppolan toinen elokuva, Tokiossa kuvattu "Lost in Translation" (2003), käsitteli kahden toisilleen tuntemattoman ihmisen kohtaamista vieraassa kulttuurissa. Se on Coppolan tähän mennessä menestynein elokuva niin kriitikoiden silmissä kuin lipputuloilla mitattunakin. Hän voitti elokuvasta Oscar-palkinnon parhaan alkuperäiskäsikirjoituksen kategoriassa ja oli ehdolla saman palkinnon saajaksi parhaan ohjaajan kategoriassa, ollen kolmas koskaan ehdokkaana ollut nainen (Lina Wertmullerin ja Jane Campionin jälkeen) ja ensimmäinen ehdokkaana ollut yhdysvaltalaisnainen. Lisäksi elokuva voitti parhaan elokuvan Golden Globe -palkinnon ja ranskalaisen elokuvapalkinto Césarin. Päänäyttelijät Bill Murray ja Scarlett Johansson saivat Bafta-palkinnot.


title: Sofia Coppola

text: Coppolan seuraava teos, popkulttuuria historiaan sekoittanut "Marie Antoinette", toteutettiin suuremmalla budjetilla kuin hänen aikaisemmat elokuvansa. Elokuvaa varten Ranskan valtio myönsi Coppolalle ennenkuulumattoman laajat kuvausluvat Versailles’n palatsiin. Antonia Fraserin kirjoittamaan elämäkertaan "Marie Antoinette – The Journey" löyhästi perustuva elokuva kertoo Ranskan kuningattaresta Marie Antoinettesta tämän naimisiinmenosta kruununperijän kanssa vuoteen 1789 asti. Se ensiesitettiin Cannesin elokuvajuhlilla vuonna 2006. Elokuva sai ristiriitaisen vastaanoton. Puvustaja Milena Canonero vastaanotti työstään parhaan puvustuksen Oscar-palkinnon, mutta muuten elokuva sai selvästi vähemmän palkintoja ja palkintoehdokkuuksia kuin "Lost in Translation".


title: Sofia Coppola

text: Coppola palasi takaisin pienempään skaalaan neljännellä elokuvallaan "Somewhere", joka sai ensi-iltansa Venetsian elokuvajuhlilla vuonna 2010. Elokuva voitti festivaalien pääpalkinnon, Kultaisen leijonan, mikä teki Coppolasta ensimmäisen palkinnon saaneen yhdysvaltalaisnaisen.


title: Sofia Coppola

text: Elokuvauransa lisäksi Coppola on ohjannut muutamia musiikkivideoita ja kaksi hajuvesimainosta Diorin muotitalolle. Hän on myös tunnettu muotimaailmassa yhteistyöstään suunnittelija Marc Jacobsin kanssa.


title: Sofia Coppola

text: Coppola oli vuosina 1999–2003 naimisissa yhdysvaltalaisen elokuvaohjaaja Spike Jonzen kanssa. Hän avioitui toisen kerran vuonna 2011 pitkäaikaisen miesystävänsä, ranskalaisen Phoenix-yhtyeen laulajan Thomas Marsin kanssa. Coppolalla ja Marsilla on kaksi yhteistä tytärtä, Romy (s. 2006) ja Cosima (s. 2010).


title: Kuume (romaani)

text: Kuume on () Robin Cookin vuonna 1982 julkaistu romaani. Teos julkaistiin suomeksi Weilin+Göösin kustantamana, Marja Heinosen kääntämänä 1983.


title: Kuume (romaani)

text: Se käsittelee, muiden Cookin teoksien tavoin, lääketiedettä ja sen ongelmia. Kirjan päähenkilön, Charles Martelin, vaimo kuoli vuosia sitten leukemian harvinaiseen tyyppiin. Kirjan alussa Martelin tyttärellä todetaan myös samainen harvinainen leukemian tyyppi. Martel tutkii sairauden mahdollisia syitä, ja päätyy talon vieressä virtaavan joen yläjuoksulle, kierrätyslaitokselle.


title: Kuume (romaani)

text: Samalla kun Martel selvittää tyttärensä sairauden syitä, hän koettaa epätoivoisesti löytää parannuskeinoa. Martelin työpaikan johto ei kuitenkaan katso hyvällä työajan haaskausta ja työtehtävien laiminlyöntiä, jonka takia Martel lopulta ajautuu kyseenalaisiin menetelmiin löytääkseen tavan sairauden hoitoon.


title: Ԋ

text: Ԋ on kyrillinen kirjain. Se sisältyy Molodtsovin aakkosiin, joita käytettiin virallisesti komin kirjoittamiseen 1919–1931. Kirjain on muodostettu kyrillisestä н-kirjaimesta, johon on lisätty oikealle suuntautuva koukku.


title: Ԋ

text: Ԋ ääntyy komissa liudentuneena alveolaarisena nasaalina /ɲ/. Saman äänteen merkkinä käytetään makedoniassa ja serbiassa kirjainta њ.


title: Ԍ

text: Ԍ on kyrillinen kirjain. Se sisältyy Molodtsovin aakkosiin, joita käytettiin virallisesti komin kirjoittamiseen 1919–1931.


title: Ԍ

text: Ԍ ääntyy komissa liudentuneena soinnittomana alveolaarisena frikatiivina /sʲ/.


title: Halla

text: Halla tarkoittaa tilannetta, jossa lämpötila laskee maan kasvillisuuskerroksessa kasvukauden aikana niin alas, että kasvit, etenkin viljelyskasvit tai sato, vaurioituvat tai tuhoutuvat. Suomen olosuhteissa tämä tarkoittaa pakkasta. Jos tavanomaisella sääaseman lämpötilanmittauskorkeudella eli kahdessa metrissä on myös pakkasta, puhutaan yöpakkasista.


title: Halla

text: Mikäli lämpötila laskee maanpinnan läheisyydessä alle −4 °C:n, on kysymyksessä "ankara halla". Tällöin kasvillisuus ja marjasato kärsivät pahoin.


title: Halla

text: Muualla maailmassa, esimerkiksi kahvinviljelyalueilla, vahinkoa sadolle saattaa tulla myös lämpötiloissa, jotka eivät mene nollan alapuolelle. Brasiliassa puhutaan kahdenlaisesta hallasta, valkoisesta ("geadas brancas") ja mustasta ("geadas negras"). Lievät hallat ("brancas") vahingoittavat ainoastaan kahvipuiden ylimpiä oksia, kun taas ankarat hallat ("negras") saattavat tappaa koko puun. Ankarakin halla tosin voi tappaa kahvipuun ainoastaan, mikäli se seuraa sateista säätä ja puunrungot ovat vielä märkiä hallan sattuessa. Tuolloin puun solut jäätyvät ja halkeavat, ja lopulta itse puukin halkeaa. Mustia halloja sattui Brasiliassa muun muassa vuosina 1870, 1902, 1918, 1943, 1955, 1963 ja 1969.


title: Halla

text: Kylmä ilma painuu lämmintä ilmaa raskaampana alaspäin, ja erityisesti hallanarkoja paikkoja ovat laaksot, joihin kylmä ilma laskeutuu. Vähiten hallanarkoja ovat kukkulat, koska kylmä ilma ei pääse nousemaan kukkulan päälle vaan ympäröi sen. Halla johtuu poikkeuksetta ilman alhaisesta lämpötilasta, koska kylvöä ei suoriteta ennen roudan sulamista. Erityisesti yöaikaan keväällä voi olla hallanvaara, koska tavallisesti vuorokauden alhaisin lämpötila koetaan yöaikaan. Suomessa hallaa aiheuttavat pohjoissuunnasta puhaltavat tuulet, jotka tuovat pohjoisia kylmiä ilmamassoja, mutta myös pilvettömät yöt, jolloin maaperän ja ilmakehän varastoima lämpösäteily karkaa avaruuteen ja alentaa maanpinnan lämpötilaa.


title: Halla

text: Turvemaalla esiintyy hallaa herkemmin kuin mineraalimaalla, sillä turve johtaa lämpöä huonosti varsinkin kuivana. Hallaa voidaan torjua vesisadettimilla (hallantorjuntakastelu) ja viljelmien ylle levitettävillä harsokankailla. Hallalle vähemmän alttiita paikkoja ovat kukkulat ja vesistöjen ja merien rannat - sen sijaan laaksot ovat hallalle kaikista alttiimpia.


title: Poppelit

text: Poppelit eli haavat ("Populus") on pajukasveihin ("Salicaceae") kuuluva puusuku. Se sisältää kesävihantia puita, jotka muodostavat runsaasti juurivesoja. Kukinnot ovat norkkoja ja tuulipölytteisiä.


title: Poppelit

text: Suomen suurin poppeli on Heinolan kaupungin rantapuistossa kasvava tsaarinpoppeli ("Populus nigra" 'Petrowskiana').


title: Zachary Hietala

text: Sakari "Zachary" Harri Pekka Hietala (s. 10. elokuuta 1962 Tervo) on kuopiolaisen Tarot-yhtyeen kitaristi. Zachary Hietala perusti Tarot-yhtyeen veljensä Marco Hietalan kanssa. Sakari Hietala asuu Kuopiossa ja toimii nuoriso-ohjaajana sekä musiikinopettajana yhdeksäs- ja kymppiluokkalaisille. Hietala on myös aktiivisesti mukana Tarotin toiminnassa muutenkin kuin soitannollisesti: hän on esimerkiksi yksi Tarotin virallisen foorumin ylläpitäjistä. Hietalan taitoja kitaristina voi arvioida Tarot-yhtyeen kappaleiden kitarasooloista, esimerkiksi kappaleista Pyre of Gods, Wings of Darkness ja I Don't Care Anymore. Hietala harjoitteli nuorena kitaransoittoa joskus kahdeksankin tuntia päivässä.


title: Zachary Hietala

text: Zachary käyttää Kramer- ja Charvel-merkkisiä kitaroita. Monissa hänen kitaroissaan otelaudan nauhavälit on koverrettu. Idean tähän hän sai nähtyään brittikitaristi Ritchie Blackmoren kitarakalustoa. Vahvistinosasto koostuu Marshallin JCM800-kitaravahvistimesta ja Marshallin 1960-sarjan kaiutinkaapeista sekä Boss-efekteistä.


title: Ylivuotto

text: Ylivuotto (myös "Yli-Vuotto") on kylä entisen Ylikiimingin kunnan alueella Vuoton kaupunginosassa Oulussa. Kylä sijaitsee noin 28 kilometriä Ylikiimingin taajamasta itään seututien 836 varrella lähellä Utajärven kunnanrajaa.


title: Ylivuotto

text: Ylivuoton kylä on muodostunut Iso-Vuotunkijärven ja Kiiminkijoen väliselle kapealle harjulle, Vähä-Vuotungin järvi taas sijaitsee kylän länsipuolella. Lännessä kylä rajoittuu Vepsään, idässä rajana on taas Sanginkylän laitimmaisin osa Tervolankylä. Koska lähin silta Kiiminkijoen yli on vasta Alavuotolla, joen takana oleviin muutamiin asumuksiin pääsee kylän kohdalta kesäisin vain veneellä. Pääosin Ylivuoton alue Kiiminkijoen takana on asumatonta sydänmaata luoteessa Pudasjärven Hetekylään, pohjoisessa Puolangan Palovaaraan ja koillisessa Utajärven Juorkunan Olvasjärvelle päin.


title: Ylivuotto

text: Kylä käsittää Yli- ja Vähävuoton kulmakunnat, joiden yhteenlaskettu asukasluku on vain noin 40 henkilöä. Vakinaisten asukkaiden ohella Ylivuotolla on kuitenkin kesäasukkaita. Yhdessä järven itärannalla sijaitsevan noin kymmenen asukkaan Vähävuoton kanssa se muodostaa suppean yhteisön, jonka pääelinkeinona on maatalous ja matkailu.


title: Ylivuotto

text: Ylivuoton koulu lakkautettiin 1977, jonka jälkeen oppilaat on kuljetettu linja-autoilla muihin kouluihin, pääasiassa Vepsän koululle. Nykyisin oppilat kuljetetaan Ylikiimingin taajamaan entiseen kunnan keskuskoululle. Nykyisin koulurakennuksessa toimii retkimelonta- ja kalastuskeskus "Vuoton Joutsen". Nykyisin Ylivuotto on pääasiassa muuttotappioaluetta. Autioituneita rakennuksia kylässä on useita eikä uusia rakennuksia juurikaan rakenneta.


title: Ylivuotto

text: Ylivuoton hautausmaa sijaitsee noin puolitoista kilometriä kyläkeskuksesta kaakkoon, seututien varrella.


title: Jokela (Oulu)

text: Jokela tai "Jokelankylä" on kylä Vepsän kaupunginosassa Oulussa, entisen Ylikiimingin kunnan alueella Pohjois-Pohjanmaalla. Kylä sijaitsee noin seitsemän kilometrin päässä Ylikiimingin taajamasta kaakkoon seututien 836 ja Vepsänjoen risteyskohdassa. Matkaa Ouluun on noin 45 kilometriä.


title: Jokela (Oulu)

text: Kylä sijaitsee mänty- ja jäkälävaltaisilla hiekkakankailla, jotka ovat pohjavesialuetta. Niitä ympäröivät laajat suoalueet Jakosuo ja Kurkisuo. Alue on suosittua marjastusmaastoa: puolukkaa ja mustikkaa saadaan kankailta sekä lakkaa soilta.


title: Jokela (Oulu)

text: Jokelan hiekkakankailla risteilee useita vanhoja teitä ja polkuja, joita pitkin voi liikkua kävellen tai pyöräillen. Vepsänjoen Jyrkkäkoskelle johtaa kylältä patikkapolku. Kosken voi ylittää riippusiltaa pitkin. Talvisin Pylkönahon hiihtokeskuksesta lanataan latu Jokelankylälle. Vanhan koulun jääkiekkokaukalo jäädytetään talvisin.


title: Jokela (Oulu)

text: Kylän laitamilta Vepsänkankaalta on soranottopaikalta löydetty kivikautinen asuinpaikka. Kohde löytyi maastotarkistuksessa 1989, ja siellä on tehty kaivauksia vuosina 1992 ja 1996. Muinaisesineitä, kuten talttoja ja kirveitä, löydettiin 1940- ja 50-luvuilla Suutarin tilalta ns. "aarrepellosta". Museovirasto sai 1997 määrärahan Vepsänkankaan kohteen tutkimiseen. Tutkimusalueen koko on noin 360 m × 100 m. Tutkimusten tarkoitus on tutkia eroosiolle erittäin alttiin ja jatkuvasti tuhoutuvan muinaismuistokohteen uhanalaisimmat osat, sekä määrittää asuinpaikan koko ja säilymisaste.


title: Nuijamiesten lava

text: Nuijamiesten lava on tanssilava, joka sijaitsee Ylikiimingin taajaman tuntumassa Oulussa. Lavan toiminnasta vastaa urheiluseura Ylikiimingin Nuijamiehet, joka ylläpitää paikkaa talkoovoimin.


title: Nuijamiesten lava

text: Tanssilava ja disco sijaitsevat Kiiminkijoen Juopulinkosken partaalla noin puolen tunnin ajomatkan päässä Oulusta. Lava perustettiin 1950-luvulla kyläyhteisön ajanviettopaikaksi.


title: Nuijamiesten lava

text: Vaiheita vuosien varrelta:Lavalla järjestetään tanssit kesälauantaisin. Tanssi-iltoina naisille on varattu tunnin naistenhaku.


title: Nuijamiesten lava

text: Vuoden 2005 tanssikaudella Nuijamiesten lavalla vieraili keskimäärin hieman alle 700 kävijää illassa. Parhaimmillaan artistia käy kuulemassa yli 1 600 kävijää illassa.


title: Nuijamiesten lava

text: Tanssilavan katon uusimisen yhteydessä ehostettiin myös sisustusta. Hirsisen lipunmyynti-kioskirakennuksen siirto etelämmäs niin, että pihalle avautuu koskinäkymä, on saanut kiitosta kävijöiltä. Tanssilavan, ravintolan ja nuorisodiskon lisäksi huvialueella on myös karaoke.


title: Ratchet & Clank (pelisarja)

text: Ratchet & Clank on Insomniac Games -pelitalon kehittämä seikkailu- tasohyppely- ja toimintapelisarja, joka on ilmestynyt Sonyn PlayStation-konsoleilla. Sarjassa on ilmestynyt 13 konsolipeliä ja yksi matkapuhelinpeli.


title: Ratchet & Clank (pelisarja)

text: Peleissä Ratchetilla on käytössään useita erilaisia aseita ja apuvälineitä.


title: Ratchet & Clank (pelisarja)

text: Vuonna 2002 ilmestynyt sarjan ensimmäinen osa Ratchet & Clank alkaa, kun Veldin-planeetalla asuva mekaanikko Ratchet törmää omituisen sattuman kautta pelin pääpahiksen, Chairman Drekin, robottipajalla vahingossa luotuun pikkuiseen älykkörobotti Clankiin, joka sai tietää isäntänsä suunnitelmista ja onnistui pakenemaan. Clank putosi vahingoittuneella aluksella Ratchetin kotiplaneetalle. Drekin kiero suunnitelma on ottaa eri planeetoista valtavia palasia ja koota niistä palapelin tapaan uusi planeetta, jolla hän blarg-kansalaisineen kykenisi elämään. Harmi vain, että tämä operaatio saattaa hyvinkin aiheuttaa siinä käytettyjen planeettojen kiertoradalta suistumisen ja aurinkoon ajautumisen. Kun Ratchet kuulee tämän, hän päättää lähteä Clankin kanssa estämään nuo aikeet ja pelastamaan galaksin.


title: Ratchet & Clank (pelisarja)

text: Ratchet & Clank -pelisarjan toinen osa, jossa ilmestyy toinen naispuolinen Lombax. Peli alkaa siitä, kun Ratchetia ja Clankia haastatellaan TV:ssä. Megacorpin johtaja, Abercrombie Fizzwidget, näkee tämän lähetyksen, ja siirtää Ratchetin ja Clankin paikkaan, jossa voi kommunikoida heidän kanssaan. Megacorpin johtaja lupaa parivaljakolle hienouksia, jos he suostuvat noutamaan tietyltä roistolta kokeellisen protopet-nimisen olion. Myöhemmin paljastuu, että roisto olikin Megacorpin entinen työntekijä, Angela, joka yritti estää oudosti käyttäytyvän Megacorp-pomon aikeet tehdä protopetistä galaxin laajuisen myyntituotteen. Lopussa selviää, että kaiken takana onkin jonkin aikaa sitten mystisesti kadonnut Captain Qwark, joka oli kidnapannut Megacorpin pomon ja esittänyt tätä kaiken aikaa. Ilmestyi vuonna 2003.


title: Ratchet & Clank (pelisarja)

text: Peli alkaa, kun Ratchetin kotiplaneetta joutuu Tyhrranoid-rotuisten sotajoukkojen hyökkäysten kohteeksi. Pelin edetessä selviää, että joukkojen komentaja tohtori Nefarious aikoo muuttaa kaikki elävät olennot roboteiksi Biobliterator-nimisellä laitteella sekä kostaa hänet aiemmin voittaneelle kapteeni Qwarkille. Ratchet ja Clank onnistuvat tuhoamaan tohtori Nefariouksen koneen ja pelastavat jälleen kerran galaksin. Julkaistu 2004.


title: Ratchet & Clank (pelisarja)

text:
Ratchet Gladiator vie pelisarjan synkempään suuntaan. Ratchet kaapataan ilkeän mediamoguli Gleeman Voxin käskystä suosittuun holovid-ohjelmaan nimeltään Dreadzone. Ratchetin täytyy taistella pitääkseen itsensä ja ystävänsä elossa. Dreadzonen säännöt kieltävät Clankia auttamasta ystäväänsä, mutta Clank toimii pelissä Ratchetin tehtävien ohjaajana, joka antaa neuvoja ja henkistä tukea. Ratchetin kaulaan on asennettu niin kutsuttu Deadlock Collar, joka antaa tuskallisen sähköiskun hänen yrittäessään paeta. Gleeman Vox voi kuitenkin räjäyttää sen ja Ratchetin napin painalluksella. Lopulta Ratchetin täytyy yrittää pelastautua ja saattaa Vox-Networks tuhoon, jotta galaksi olisi turvallisempi paikka. Gladiatorissa Ratchetin apuna on kaksi taistelurobottia, jotka auttavat Ratchetiä pyörittämään nodecrankeja ja hakkeroimaan ns. Hacker Orbeja jne. Boteille on mahdollista ostaa lisäpäivityksiä sekä värjätä ja ostaa uusia päitä. Pelissä on myös cooperative -pelimuoto eli tarinaa pelataan kaksin, mutta toisin kuin yksinpeli moodissa, siinä ei ole taistelurobotteja pelaajien apuna, vaan kaveri ohjastaa aluksi Alfa Clankia tai jotakin muuta
pelisarjan hahmoa.


title: Ratchet & Clank (pelisarja)

text:
"Ratchet & Clank: Tools of Destruction" julkaistiin PlayStation 3:lle 14. marraskuuta 2007. Peli on sarjan ensimmäinen kokonaan suomeksi puhuttu osa. Hahmoja on kehitetty hieman takaisinpäin kohti ensimmäisen pelin kepeyttä. Kehitys aloitettiin kun valmistui marraskuussa 2006.
Peli alkaa siitä, kun ilkeä keisari Tachyon hyökkää planeetta Kerwanin Metropolis-kaupunkiin tuhotakseen Ratchetin. Ratchet ja Clank selviävät nipin napin Tachyonin joukoilta kaappaamalla keisari Tachyonin aluksen, jolla he joutuvat Polaris-nimiseen galaksiin. Clank alkaa nähdä mystisiä otuksia, zoneja, joilta hän kuulee Lombaxien salaisuudesta. Ratchet ja Clank aloittavat etsimisen uusien ystäviensä Talwynin, Cronkin ja Zephyrin kanssa. Ratchetia vastassa on myös grogia juova avaruusmerirosvokapteeni Slag. Pelin lopussa Ratchet tappaa Tachyonin ja zonit sieppaavat Clankin.


title: Ratchet & Clank (pelisarja)

text: "Ratchet & Clank: Quest for Booty" jatkaa tarinaa siitä, mihin pelin edellinen osa jäi. Seikkailu alkaa, kun Ratchet ja Talwyn saavat Iris-supertietokoneelta vihjeen Clankin olinpaikasta. Heitä kehotettiin etsimään kapteeni Angstrom Darkwater, kirottu merirosvo, joka saattaa tietää tien salaperäisten zonien luo. Niinpä Ratchet ja Talwyn suuntaavat kohti Drogol-sektorilla sijaitsevaa Merdegraw-planeettaa. Planeetalla he kohtaavat tuttunsa Ruoste-Peten, joka myös etsii kapteeni Darkwateria. Kömmähdykseksi Ruoste-Pete herättää Darkwaterin pistämällä Slagin pään hänen vartaloonsa, mutta Slag ja Darkwater yhdistyivät yhdeksi robotiksi, joka muuttuu välillä Slagiksi ja Darkwateriksi. Lopulta tämä robotti aikoo ryöstää Hoolefar Islandin, mutta Ratchet tuhoaa Slagin ja Darkwaterin yhdistelmän. Slag kuitenkin selviää Ruoste-Peten kanssa. Pelin aikana Ratchet näki Clankin toisessa maailmassa, ja pelin lopussa Ratchet saa Clankin olinpaikan koordinaatit, jotka viittaavat tri. Nefariuksen uuteen maailmaan.


title: Ratchet & Clank (pelisarja)

text: Peli tuli PlayStation-Storeen ja Blu-Raylle 21. elokuuta 2008.


title: Ratchet & Clank (pelisarja)

text: Ratchet & Clank -peli, jossa Ratchet yrittää pelastaa Clankin tohtori Nefarioukselta. Pelissä taistellaan universumin mahtavinta asetta, aikaa vastaan. Peli alkaa, kun Clank herää suuren kellon sisällä ja pakenee tohtori Nefarioukselta. Samaan aikaan Ratchet yhdessä kapteeni Qwarkin kanssa joutuvat aika-aaltoon. He putoavat Quantos-planeetalle. Törmäyksessä Aphelion vaurioituu ja he joutuvat hankkimaan zoneja korjaamaan sen. Pelin myöhemmissä planeetoissa Clank palaa Ratchetin luo ja Ratchet tapaa ennen tätä mystisen lombaxin, Alister Azimuthin, joka haluasi palauttaa lombaxit takaisin virheensä takia. Lopussa kuitenkin kelataan aikaa ja tavataan jo alussa esiintynyt Flint Vorselon, Nefariouksen palkkasoturi.


title: Ratchet & Clank (pelisarja)

text: Julkaistu syksyllä 2009.


title: Ratchet & Clank (pelisarja)

text: "Ratchet & Clank: Nexus" päättää "Tools of Destruction" -pelin aloittaman Future-saagan. Peli julkaistiin marraskuussa 2013.


title: Ratchet & Clank (pelisarja)

text: Vuonna 2005 julkaistiin matkapuhelimella pelattava Ratchet & Clank: Going Mobile. Peli ei edellisistä sarjan peleistä poiketen ole Insomniac Gamesin vaan Handheld Gamesin kehittämä. Pelissä Ratchet & Clank joutuvat puhelimen sisälle.


title: Ratchet & Clank (pelisarja)

text: Mobiilialustalle tehty peli, jonka kehitys lopetettiin kesken. Julkaisuaikataulu olisi ollut vuonna 2006.


title: Ratchet & Clank (pelisarja)

text: High Impact Games julkaisi vuonna 2007 Ratchet & Clank -pelin PlayStation Portablelle. Jonka jälkeen kyseinen peli julkaistiin myöhemmin PlayStation 2:lle. Peli on saanut paljon hyviä arvosteluja, kuten muutkin Ratchet & Clank -sarjan pelit. Peli alkaa, kun Ratchet ja Clank tapaavat pikkutytön joka aikoo tehdä kouluun esitelmän Ratchetistä. Juoni huipentuu kun salaperäiset teknomiitit nappaavat tytön. Pelissä käytetään kutistussädettä jolla voi tutkia teknomiittien maailmankaikkeutta. Pääpomo pelissä on keisari Otto Destruct, joka aikoo tehdä Ratchet-klooniarmeijan, jotta hän saisi galaksin älykkäimmät olennot aivojensiirtokoneeseensa. Otto huijaa jo monesta Ratchet and Clankistä tuttua Captain Qwarkia, että hän olisi muka Qwarkin isä. Pelin aseita mm. happohanska (pommiase), moukutin (pistooli), tärinäättöri (suurin osa aseista on edellisistä peleistä). Pelin tekstityksen saa myös suomen kielelle. Pelissä on moninpeli jossa on neljä eri kenttää ja kaksi pelimuotoa; rautalombax, jossa voi toimia yhdessä tai olla vastakkain, toinen pelimuoto on lipunryöstö jossa pitää varastaa vihollisen lippu ja viedä se omaan tukikohtaan.


title: Ratchet & Clank (pelisarja)

text: Secret Agent Clank on High Impact Gamesin tuottama peli PlayStation Portablelle. Peli poikkeaa paljon entisistä Ratchet & Clank -peleistä.


title: Ratchet & Clank (pelisarja)

text: Pelissä voi pelata Ratchetilla, Gadgeboteilla, Qwarkilla ja tietenkin itse Clankilla. Juoni alkaa siitä, kun Ratchet joutuu vankilaan epäiltynä galaksin arvokkaimman timantin varastamisesta Boltaire-museosta. Clankin tehtävänä on pelastaa Ratchet, joka on laittomasti pidätetty epämääräisissä olosuhteissa. Clank lähtee hakemaan ystävälleen oikeutta, ja matka vie hänet eri puolille avaruutta erikoisvartioiduista vankiloista aina tähtienvälisille kasinoille saakka. Clank voi turvautua omaan kamppailulajiinsa (Clank-Fu), ja hänellä on käytössään monia vempaimia kuten rusettirangi ja holomonokkeli. Clank pääsee myös hurjastelemaan urheiluautoilla, pikaveneillä ja lumilaudoilla. Apunaan Clankilla on kaksi pelattavaa sivuhahmoa: jakoavaintaan heilutteleva Ratchet ja tunaroiva supersankari Captain Qwark, joka kirjoittaa oman elämäkertansa vieden kaiken kunnian Clankilta seuraten tätä ympäri galaksia. Pelissä ilmestyy myös Clankin vanha tuttu Klunk, joka on myös pelin päävastus.


title: Ratchet & Clank (pelisarja)

text: Tällä kertaa High Impact Games ei tuo mukanaan moninpelimahdollisuutta, sillä he aikovat keskittyä ainoastaan hyvän yksinpelin tekemiseen. Peli ilmestyi 2008 heinäkuussa PSP:lle. Myöhemmin Sanzaru Games teki pelistä PS2-version.


title: Ratchet & Clank (pelisarja)

text: "Ratchet & Clank: All 4 One" julkaistiin PlayStation 3:lle lokakuussa 2011. Peliä voi pelata yksin tai yhteensä kolmen muun pelaajan kanssa. Hahmoina ovat Ratchet, Clank, Qwark ja tohtori Nefarious, joista kullakin on omat erityisaseensa, joskin erot hahmojen välillä ovat pääosin visuaalisia.


title: Ratchet & Clank (pelisarja)

text:
"Playstation Move Heroes" julkaistiin 25. maaliskuuta 2011 Playstation 3:lle. Pelissä Playstationin kuusi suurinta sankaria
(Ratchet, Clank, Sly, Bentley, Jak ja Daxter) lyödään yhteen. Pelin alussa Ratchet ja Clank
taistelevat suurta tappajarobottia vastaan, jolla ei ole hyvät mielessä. Kesken taistelun Racthet ja Clank siepataan toiseen maailmaan. Jakin ja Daxterin maailmassa Jakin auto on otettu valtaan ja he taistelevat sitä vastaan, ja auton tuhoudutta heidät siepataan toiseen maailmaan. Sly ja Bentley, kotikaupungissaan Pariisissa ovat aikeissa vapauttaa Murrayn tarkeimmin vartioidusta vankilasta. Juuri kun Slyn köysi katkeaa, aika pysähtyy ja heidät siirretään samaan maailmaan Ratchetin, Clankin, Jakin ja Daxterin kanssa. Pelin tarkoitus on auttaa heidät pois sieltä. Pelissä on erilaisia tasoja, jotka pitää saada läpi, esim. yhdessä tasossa pitää keilata ja toisessa taas pitää ohjata frisbeetä.


title: Ratchet & Clank (pelisarja)

text: "The Ratchet & Clank Trilogy" julkaistiin 27. kesäkuuta 2012 PlayStation 3:lle. Se sisältää kaikki kolme alkuperäistä PlayStation 2:n "Ratchet & Clank" -peliä. Grafiikat tukevat 3D- ja 1080p-muotoja. Pelissä on myös "Ratchet & Clank 3":n moninpeli internetin kautta.


title: Ratchet & Clank (pelisarja)

text:
"Ratchet & Clank: Q-Force" (Pohjois-Amerikassa "Full Frontal Assault") julkaistiin 30.11.2012 PS Storeen PS3-konsolille ja PS Vitalle (tulee myös Blu-Ray Discille Euroopassa). Peli palaa kolmannen persoonan kameraan, kuten alkuperäisessä sarjassa, ja sisältää moninpeli muodon. Pelissä on sama moottori kuin All 4 One:ssa, eli Insomniac Engine.
Insomniac Games ilmoitti pelin juhlistavan sarjan kymmenettä vuosipäivää. Peli tukee myös Cross-Play:tä ja Cross-Savea.


title: Ratchet & Clank (pelisarja)

text: "Ratchet & Clank" on vuonna 2016 PlayStation 4:lle ilmestynyt uusintaversio alkuperäisestä "Ratchet & Clank" -pelistä. Pelin tarinaa on muokattu niin, että se on yhteensopiva "Ratchet & Clank" -elokuvan ja pelisarjan muiden pelien kanssa.


title: Nuorgam

text: Nuorgam () on Suomen pohjoisin kylä (70° 5′ pohjoista leveyttä). Se sijaitsee Utsjoen kunnassa Tenojoen rannalla.


title: Nuorgam

text: Nuorgamissa on Suomen ja Norjan välinen raja-asema. Utsjoelta Nuorgamiin on matkaa 47 kilometriä Tenon rantaa kulkevaa seututietä 970. Tenon toisella puolella kulkee Norjan valtatie E6. Nuorgamin kylässä on noin 130 asukasta. Etäisyys Lapin maakuntakeskukseen Rovaniemelle on noin 510 kilometriä ja Ivaloon, missä sijaitsee lähin Suomen puolella sijaitseva lentoasema, matkaa on 210 kilometriä. Nuorgamista on päivittäinen linja-autoyhteys Rovaniemelle. Kylässä on myös huoltoasema, Matkahuollon piste, lääkekaappi, kaksi rautakauppaa, vaatekauppa, parturi, kaksi ruokakauppaa, asiamiesposti, ala-aste, päiväkoti ja kappeli. Vuonna 2010 koulussa oli 14 oppilasta ja kolme opettajaa, joista yksi opettaa saamenkielisiä.


title: Nuorgam

text: Nuorgamin lähistöllä Tenon rannassa noin viisi kilometriä Utsjoen keskustan suuntaan on Nivajoki–Alajalve-museotie. Kylässä puhutaan suomen lisäksi saamea ja norjaa. Jäämeren rannalle on matkaa vain noin 30 kilometriä. Brysseliin matkaa kertyy 2 655 kilometriä.


title: Nuorgam

text: Nuorgam on Norjan läheisyytensä vuoksi haasteellinen alue myös radio- ja televisioyhteyksien järjestämiselle. Koska Inarin yleisradiolähetysasema ei ole kyennyt kattamaan Nuorgamia ja sen lähialueita, on Nuorgamissa oma lähetin.


title: Nuorgam

text: Kyläläiset saavat elantonsa hyvin pitkälti Norjan rajakaupasta ja matkailusta. Kun Alko perusti Nuorgamiin myymälänsä, se sai suurimmat asiakasmääränsä Norjan puolelta, koska siellä on Norjan Vinmonopoletin hintatasoon verrattuna halpoja alkoholijuomia. Nuorgamin Alkon vuosimyynti oli 2002 noin 3,4 miljoonaa euroa, mikä on noin kolmannes Alkon suurimman myymälän myynnistä. Nuorgamissa on EU:n pohjoisin elintarvikeliike, K-Market Auralan Säästö, jonka asiakkaista suurin osa tulee Norjan puolelta, ja pohjoisin pikaruokala, Scanburger.


title: Nuorgam

text: Joka kesä paikalle saapuu paljon ihmisiä paitsi ihailemaan yötöntä yötä myös kalastamaan lohia Tenojoesta, jonka kuuluisin kalastusalue on Alaköngäs. Tunturijärvillä voi kalastusonneaan kokeilla talvisin vaikkapa rautupilkillä.


title: Nuorgam

text: Kaldoaivin erämaa-alue on kylän eteläpuolella. Ympäristö on sopivaa retkeilymaastoa. Nuorgamin ja Sevettijärven välillä kulkevat retkeily-, hiihto-, vaellus- ja talvisin on tarjolla 300 kilometriä merkittyä moottorikelkkareittiä. Hiljaisuutta ja Lapin aitoa luontoa riittää. Talvella on mahdollisuus lähteä jopa noin 60 kilometrin mittaiselle Nuorgamin ja Sevettijärven väliselle hiihtoreitille. Kesäreitti on 60–70 kilometriä pitkä. Vaellusreiteillä on autiotupia kymmenen kilometrin välein. Reitit kulkevat Pulmankijärven ohi, joka on jokilaaksoineen vanhaa Jäämeren vuonoa. Nuorgamista on myös hyvät mahdollisuudet tehdä päiväretkiä Norjaan ja Jäämeren rannalle noin 30 kilometrin päähän. Iijärveltä lähtee erämaa-alueen läpi melontareitti pitkin Näätämöjokea aina Barentsinmereen saakka.


title: Nuorgam

text: Kesällä Nuorgamiin saapuu matkailijoita runsaasti, minkä vuoksi paikalliset yritykset tarvitsevat kesäisin myös kausityöntekijöitä.


title: Dana Elcar

text: Ibson Dana Elcar (10. lokakuuta 1927 Ferndale, Michigan – 6. kesäkuuta 2005 Ventura, Kalifornia) oli yhdysvaltalainen näyttelijä. Elcar esiintyi yli 40 elokuvassa, mutta hänet tunnetaan parhaiten 1980-luvun televisiosarjasta Ihmemies MacGyver, jossa hän näytteli Phoenix-säätiön johtoportaassa työskentelevää Pete Thorntonia. Elokuvarooleista yksi merkittävimpiä on Puhallus vuodelta 1973.


title: Dana Elcar

text: Elcar syntyi Michiganin Ferndalessa. Hän opiskeli Michiganin yliopistossa, jossa hän kuului Alpha Tau Omega -veljeskuntaan. Hän opiskeli näyttelijäksi näyttelijävalmentaja Sanford Meisnerin johdolla. Vuonna 1986 Elcar perusti yhdessä kollegansa William Luckingin kanssa Santa Paula Theater Centerin, jonka taiteellisena ohjaajana Elcar toimi kuuden vuoden ajan. Elcar esiintyi sivurooleissa useissa elokuvissa ja televisiosarjoissa, ja häntä luultiin usein Don S. Davisiksi, joka toimi hänen sijaisnäyttelijänään.


title: Dana Elcar

text: Elcarilla todettiin glaukooma jo 1970-luvulla mutta sairauden pahennettua se huomioitiin Ihmemies MacGyverin käsikirjoituksessa, jossa hänen esittämällään henkilöllä Pete Thorntonilla todettiin myös sama sairaus. Ihmemies MacGyverin tuotannon päätyttyä Elcar näytteli sokeaa miestä vierailevissa rooleissa useissa televisiosarjoissa, muun muassa sarjoissa Kova laki ja Teho-osasto.


title: Dana Elcar

text: Sokeuduttuaan kokonaan Elcar näytteli vielä näytelmässä "Huomenna hän tulee", jossa hän näytteli sokeaa Vladimiria. Se jäi hänen viimeiseksi vakituiseksi roolikseen, ja hän jäi eläkkeelle vuonna 2002.


title: Dana Elcar

text: Elcar kuoli 77 vuoden ikäisenä Community Memorial -sairaalassa Venturassa, Kaliforniassa keuhkokuumeen aiheuttamiin komplikaatioihin.


title: Gregor Gysi

text: Gregor Gysi (s. 16. tammikuuta 1948 Berliini) on saksalainen asianajaja, poliitikko ja Vasemmisto ("Die Linke") -puolueen merkittävä jäsen. Hän toimi vuosina 1989–1993 Linkeä edeltäneen PDS:n puheenjohtajana ja on ollut vuodesta 2002 alkaen talous-, työ- ja naisasiain senaattorina Berliinissä.


title: Gregor Gysi

text: Gysi kuului 1970-luvun alusta alkaen DDR:ää hallineen Sosialistisen yhtenäisyyspuolueen (SED) sisäiseen oppositioon ja puolusti tunnettuja toisinajattelijoita. Kommunistisen järjestelmän kukistuttua Gysi valittiin joulukuussa 1989 SED:n pääsihteeriksi eroamaan joutuneen Egon Krenzin tilalle. SED oli hieman aiemmin luopunut yksinvallastaan ja Gysin johdolla se muutettiin Demokraattisen sosialismin puolueeksi (PDS), joka irtisanoutui edeltäjäpuolueen politiikasta. Vuonna 1990 Gysi valittiin kansanedustajaksi DDR:n ensimmäisissä vapaissa vaaleissa. Vuosina 1990–2002 hän toimi kansanedustajana Saksan liittotasavallan liittopäivillä.


title: Gregor Gysi

text: Vuonna 2005 Gysi oli vaaleissa puolueensa liittokansleriehdokas ("Der Spitzenkandidat").


title: Gregor Gysi

text: Gysi valittiin joulukuussa 2016 Euroopan vasemmistopuolueen puheenjohtajaksi.


title: Saartjie Baartman

text: Saartjie (Sarah) Baartman (1789 Etelä-Afrikka - 29. joulukuuta 1816 Pariisi, Ranska) oli eteläafrikkalaisperäinen khoi-nainen, joka tuotiin Eurooppaan näytteille vuonna 1810. Saartjie Baartman oli naisen hollantilainen nimi, hänen oikea nimensä ei ole tiedossa. Saartjie oli eurooppalaisten mielestä hyvin erikoisen näköinen. Lyhyyden ja tumman ihon lisäksi hänellä oli voimakas steatopygia eli rasvapakaraisuus. Baartmania on pidetty esimerkkinä siirtomaiden hyväksikäytöstä, rasismista ja mustien halventamisesta.


title: Saartjie Baartman

text: Baartman syntyi Etelä-Afrikan Itä-Kapin alueella vuonna 1789. Etniseltä taustaltaan Baartman oli quena, joita kutsuttiin useiden muiden ryhmien tapaan khoiksi tai hottentoteiksi. Hänen äitinsä kuoli Baartmanin ollessa kaksivuotias ja hänen isänsä kuoli Baartmanin ollessa jonkin verran vanhempi. Myöhemmin Baartmanilla oli suhde erään miehen kanssa ja sai lapsen, joka kuitenkin kuoli. Myös hänen miehensä kuoli hollantilaisen siirtolaisen surmaamana. Perheenjäsentensä kuoleman jälkeen Baartman matkusti töihin kotiapulaiseksi Kapkaupunkiin. Baartman oli lukutaidoton, mutta hänen väitetään allekirjoittaneen sopimuksen englantilaisen laivakirurgin William Dunlopin ja yrittäjä Hendrik Cesarsin kanssa näytöksistä Englannissa. Näytöksiin Baartman haluttiin hänen kärsimänsä steatopygian eli rasvapakaraisuuden takia, mikä teki hänen pakaroistaan epätavallisen suuret.


title: Saartjie Baartman

text: Baartmanin ensiesiintyminen Englannissa tapahtui Lontoon Piccadilly Circuksella. Näytöksissä Baartman pukeutui usein kireisiin vaatteisiin, koristautui höyhenillä ja helminauhoilla ja poltti piippua. Näytöksiin liittyi usein myös tanssi ja soittimien soittaminen. Rikkaat asiakkaat saattoivat myös kutsua hänet yksityisiin näytöksiin koteihinsa, jossa vieraat saattoivat myös koskea Baartmaniin. Hänen väitetty eläimellinen sukupuolisuutensa herätti ihmettelyä ja kauhistusta, mutta myös ihannointia. Häntä kutsuttiin hottentotti-Venukseksi Suuret pakarat olivat tuolloin muotia ja niitä pidettiin haluttavina. Baartman saapui myös aikaan, jolloin William Wyndham Grenvillen Whig-puolueen spekuloitiin yrittävän ottaa haltuunsa maan parlamentin. Whig-puolue tunnettiin myös nimellä ""broad bottoms"" (vapaasti käänettynä leveätakamukset) Grenvillen oman suuren takamuksen takia. Baartmania käytettiin tästä syystä usein poliittisissa piirroksissa.


title: Saartjie Baartman

text: Vuonna 1814 Baarman muutti yhdessä Cesarsin kanssa Pariisiin, jossa hän saavutti taas julkisuutta ja esiintyi Cafe de Parisissa. Pariisissa hän tapasi myös erään miehen, joka tunnettiin taiteilijanimellä Reaux ja joutui todennäköisesti tämän parittamaksi. Baartman myös joi ja poltti raskaasti. Hän kuoli muutamassa vuodessa – mahdollisesti kuppaan ja tuberkuloosiin. Ranskalainen Georges Cuvier säilöi Baartmanin ruumiin, sukuelimet ja aivot, jotka asetettiin näytille Pariisin Musé de L'Hommeen, jossa ne olivat esillä aina vuoteen 1974 saakka. Nelson Mandela valittiin Etelä-Afrikan presidentiksi vuonna 1994 ja hän pyysi Ranskaa palauttamaan Baartmanin ruumiin Etelä-Afrikkaan. Ruumis palautettiinkin lopulta maaliskuussa vuonna 2002. Saman vuoden elokuussa hänet haudattiin Hankeyhyn, Itä-Kapiin.


title: Eero

text: Eero on yleinen suomalainen miehen etunimi. Se on jokseenkin koko Suomessa vanhastaan tunnettu muunnos skandinaavisesta nimestä Erik, jonka merkitys on ’yksin hallitseva’ tai 'hallintoalue'. Kansanvalistusseuran kalenterissa Eero esiintyi vuonna 1883, ja Suomen almanakassa nimi on ollut vuodesta 1929 lähtien. Väestörekisterikeskuksen mukaan Eero-nimen on 12. kesäkuuta 2017 mennessä saanut 44 939 miestä.


title: Dokumenttielokuva

text: Dokumenttielokuva (lyh. dokumentti, vanh. dokumentääri, puhek. dokkari) on elokuva, jossa esiintyvät ihmiset ja tapahtumat ovat todellisia, tai ainakin enemmän tosia kuin näytelmäelokuvassa. Henkilöhahmot esittävät itseään tai kertovat itsestään joko tapahtuvassa tai tapahtuneissa tilanteissa. Dokumenttielokuvat ovat kuitenkin aina tekijöidensä tulkintaa todellisuudesta. Dokumenttielokuvan tekijä voi omilla valinnoillaan tuoda esille haluamiaan näkökulmia tai vaihtoehtoisesti avata aiheeseen eri tulkinnanmahdollisuuksia.


title: Dokumenttielokuva

text: Dokumenttielokuva kuvaa todellisuutta, mutta tekijän valinnoilla on suuri merkitys dokumentin luomiin merkityksiin sekä sen todenmukaisuuteen ja luotettavuuteen. Esimerkiksi hyvin pitkät otot voivat luoda vaikutelman keskeytymättömästä todellisuudesta, ja käsivarakameroiden heiluminen illuusion tapahtumien välittömyydestä ja katsojan mukanaolosta.


title: Dokumenttielokuva

text: Dokumentissa voidaan hyödyntää ääntä, kuten taustaääntä, musiikkia, ääniefektejä, dialogia ja kertojaa. Siinä voi olla dokumenttia varten kuvattua kuvaa tai vanhoja valokuvia, videota tai esineitä. Siinä voidaan käyttää erikoisefektejä kuten animaatiota. Kohtausten leikkauksella ja rytmityksellä sekä kuvien rajauksella voidaan myös vaikuttaa tarinaan ja painotuksiin.


title: Dokumenttielokuva

text: Tyypillisessä dokumentissa on usein mahtipontiselta kuulostava kertoja eli "Jumalan ääni", analyyttisiä väitteitä henkilöhahmojen sijaan, puhuvia asiantuntijoita mutta myös kadunmiehiä mielipiteineen, aiheeseen liittyvää kuvituskuvaa, opettavaa animaatiota ja hienostunutta musiikkia. Kertojanääni on dokumenteissä yleinen, mutta sen puuttuminen voi toisaalta saada katsojan tuntemaan, että hänelle on annettu vapaus muodostaa itse oma mielipiteensä asioista.


title: Dokumenttielokuva

text: Dokumenttielokuvat ovat vapaita elokuvan säännöistä. Niin sanottu "poeettinen elokuva" käyttää hyväkseen muita kuvallisen kerronnan keinoja kuin henkilökeskeisyyttä ja tarinallisuutta. Poeettiset dokumenttielokuvat luovat tunnelmia, tunnekuvia ja mielikuvia esimerkiksi Sergei Eisensteinin kehittämien montaasiteorioiden tai Dziga Vertovin kehittämien vapaiden montaasien kautta. Hyvä esimerkki poeettisesta dokumenttielokuvasta on Godfrey Reggion ohjaama "Koyaanisqatsi" (1982).


title: Dokumenttielokuva

text: Julkisia aiheita käsittelevä dokumentti käsittelee esimerkiksi köyhyyttä, sosiaaliturvaa, yhtiöiden korruptiota sekä terveydenhuoltoa ja muita julkisia palveluita. Julkisaihedokumentissa on yleensä tutkiva tai ongelmalähtöinen näkökulma ja hillitty esitystapa. Siinä käytetään usein paljon taustakuvamateriaalia, ja siinä keskitytään edustaviin yksilöihin, jotka havainnollistavat dokumentin aihetta. Ohjelmassa on usein vakavana esiintyvä kertoja. Julkisaihedokumentti tarjoaa arvovaltaisen ja usein yhteiskuntatieteellisen näkökulman, jonka esittää tutkiva ammattijournalisti ongelmasta kärsivän suuren yleisön puolesta. Se on nykyisin usein televisiouutisten syvällinen versio, ajankohtaisohjelma täydentämään uutisotsikkoja ja auttamaan ymmärtämään niiden käsittelemiä asioita. Julkisaihedokumentit voivat toimia myös vallan vahtikoirana.


title: Dokumenttielokuva

text: Propagandadokumentti pyrkii vakuuttamaan katsojansa sen tuottajan, yleensä hallituksen, näkökulmasta tai tarkoitusperistä. Dokumentin kuvaaja toteuttaa vain toimeksiantajansa vaatimuksia, mutta saattaa itsekin olla samalla puolella. Hallitukset hyödyntävät omaa auktoriteettiasemaansa antamaan propagandafilmeilleen uskottavuutta.


title: Dokumenttielokuva

text: Propagandaelokuvan kulta-aika oli toisen maailmansodan aikoihin, mutta sitä käytettiin jo ensimmäisessä maailmansodassa omien joukkojen ja kotirintaman motivointiin ja mobilisoimiseen sekä vihollisen pelotteluun. Natsi-Saksan, Japanin ja Neuvostoliiton hallitukset valjastivat dokumenttielokuvan propagandistisiin tarkoituksiin. Länsimaissakin perustettiin propagandavirastoja; niiden tuottamat propagandafilmit eivät kuitenkaan epäkaupallisina päässeet yhtä automaattisesti levitykseen kuin totalitaristisissa maissa. Tunnetut elokuvaohjaajat kuten yhdysvaltalainen Frank Capra tekivät armeijalle omasta halustaan sotapropagandadokumentteja fasismia vastaan. Natsi-Saksalle propagandafilmejä tehnyt Leni Riefenstahl kertoi sodan jälkeen tehneensä dokumenttinsa vain taiteilijana ja pakon edessä.


title: Dokumenttielokuva

text: Poliittisia dokumentteja erilaisten asioiden ajamiseksi tuottavat erilaiset ryhmät, järjestöt ja aktivistit. Ne käsittelevät samanlaisia asioita ja ajavat omia näkökulmiaan kuten hallitusten propagandadokumentitkin, mutta niiden takana ei ole valtion rahoitusta. Ne tuovat julkisuuteen erilaisia näkökulmia ja ylläpitävät yhteiskunnallista keskustelua, ja ne voidaan nähdä vapaan yhteiskunnan merkkinä. Yhdysvaltalainen Michael Moore on yksi nykyajan tunnetuimpia yhteiskuntakriittisiä dokumentaristeja.


title: Dokumenttielokuva

text: Historiadokumentti esittelee menneen ajan tapahtumia tai elämäkertoja esimerkiksi valokuvien, maalausten, esineiden, dramatisoitujen kohtausten tai kameralle puhuvien asiantuntijoiden kautta. Historiadokumentissa hyödynnetään usein kyseisen ajanjakson musiikkia ja ääniä. Kaupalliset historiadokumentit tarjoavat harvoin vaihtoehtoisia näkökulmia tai akateemista keskustelua, vaan ne esittävät tapahtumista vain yhden käsityksen etenkin dramatisoiduissa katkelmissaan. Historiadokumentteja tehdään usein viihteeksi, jolloin niiden asiasisältö tai tasapuolisuus eivät ole tekijöille ensisijaisia. Historiadokumenteissa näkyy usein tekijänsä näkökulma asiaan, ja sitä voi käyttää propagandistisiin tarkoituksiin kuvamateriaalia valikoimalla ja yhteensovittamalla. Revisionistinen historiadokumentti voi pyrkiä muuttamaan tai laajentamaan hallitsevia käsityksiä esimerkiksi joistain sodista.


title: Dokumenttielokuva

text: Historiadokumenttien tekoa vaikeuttavat usein lähdemateriaalin vähäisyys ja sen tekijänoikeuskysymykset. Kattavan lähdemateriaalin kerääminen voi tehdä historiadokumentin teosta kallista.


title: Dokumenttielokuva

text: Kansantieteellinen dokumenttielokuva esittelee katsojalleen vieraita ja eksoottisia kulttuureita, kansoja ja tapoja. Sen esiintyjät ovat usein vähemmistökansojen edustajia. Kansantieteellisiä dokumentteja tehdään viihteeksi, valistukseksi tai katoavien kulttuurien elämän tallentamiseksi. Varhaisimpia ja merkittävimpiä kansantieteellisiä dokumenttielokuvia on Robert J. Flahertyn "Nanook, pakkasen poika" (1922). Viime vuosikymmeninä alkuperäiskansat ovat alkaneet itsekin tehdä dokumentteja itsestään, omasta näkökulmastaan.


title: Dokumenttielokuva

text: Luontodokumentti kuvaa eläimiä ja muuta luontoa. Varhaiset luontodokumentit tehtiin joko tieteellisiin tarkoituksiin tutkijoiden havaintojen tallentamiseksi, tai pelkäksi viihteeksi. Nykyajan luontodokumentit yhdistävät tieteellisyyttä ja viihteellisyyttä, ja niillä on joskus luonnonsuojelullinenkin tarkoitus. Walt Disneyn luontodokumentit 1940-luvulta alkaen saavuttivat suurta suosiota ja menestystä. Davis Guggenheimin "Epämiellyttävä totuus" (2006) on tunnettu ilmastonmuutoksesta valistava luontodokumentti. Englantilainen David Attenborough ja australialainen Steve Irwin ovat nykyajan tunnetuimpia luontodokumentaristeja.


title: Dokumenttielokuva

text: "Cinéma vérité" on dokumenttikuvaamisen metodi, jossa ei käytetä käsikirjoitusta tai etukäteissuunnitelmaa, vaan siinä kuvataan todellisuutta, joka tapahtuu kameran nauhoittaessa. Ohjaaja ja kuvaaja eivät puutu kohteiden toimintaan tai haastattele heitä, eikä elokuvassa yleensä ole ohjaajan kommentteja. Kuvausmateriaalia syntyy monikymmenkertaisesti valmiin elokuvan pituuteen nähden, ja elokuva valmistuu vasta leikkauspöydällä. Metodin synnyn edellytys oli kevyiden nauhuriperien kehitys, joka mahdollisti kuvaamisen olalta ja nopeat siirtymiset tilasta toiseen.


title: Dokumenttielokuva

text: Dokumentti on noussut 2000-luvulla historiansa suurimpaan suosioon tositelevision, erikoistuneiden dokumenttikanavien sekä harrastelijoiden suosiman julkaisukanavan YouTuben myötä. Suurin osa kaikkien aikojen tuottoisimmista dokumenttielokuvista on tehty 2000-luvulla, kuten "Pingviinien matka" (2005), "Earth" (2007), "Epämiellyttävä totuus" (2006), "Fahrenheit 9/11" (2004) ja "Sicko – aivan sairasta" (2007).